description: Eesti ühe populaarseima elustiiliblogi Stellarium autor Stella K. Wadowsky annab meile väikese vihje selle kohta, mida trenditeadlikud moesõbrad sügisilmade saabudes kanda võiksid. Stellat inspireeris autentne tänavamood Briti elustiilibrändilt Superdry.

title: Inspireeriv galerii: sügistalvine Briti tänavamood on siin!

maintext:
Kuigi sügis on värviküllane aeg, ei pea me kaua ootama tuuli, rõskust ja pimedust. Kuid siiski on sügises midagi, mis annab meile võimaluse seda nautida ja mängeldes läbi lehtede astuda. Mõistagi on need soojad kudumid, millesse on end lausa lohutav mähkida. Igati toredad on kõrge kaelusega kleidid, mis suvel ununevad ja sügisel nii aktuaalseks muutuvad. Taas on aukohal sooja voodriga nahktagid ja kõik need nutikad pusad, mille kapuuts salaliku tuule kinni püüab. Just need mõnusad rõivaesemed on ka Superdry uue trendikalt urbanistliku sügistalvise kollektsiooni keskmes.
«Minu jaoks on sügis alati väljakutse. Eriti nõuab minult vaprust astuda õhtul pimedasse sügisesse, kus mind kostitab tugev tuul. Ometi otsustasime koostöös Superdryga muuta ka sügisõhtud eriti meeldivaks,» räägib elustiiliblogi Stellarium autor Stella K. Wadowsky. Stella lõi neli erinevat looki, millega julgustab astuda vastu sügisele ja võtta sellest viimast. «Meie pildiseeriad on kantud mõttest «Sügisõhtus on asju» ja need on pühendatud neile, kes otsivad endale sooje ja mugavaid rõivaid, milles märgata sügisõhtu mängulisust. Kuid enne, kui sügisõhtusse astuda, tuleb end soojalt riidesse panna. Superdry aitab selles küsimusel igal sammul,» kinnitab Stella.
Värskes sügistalvises kollektsioonis paneb Superdry rõhku kvaliteetsetele kangastele, põnevatele tekstuuridele ja kaunites sügistoonides värvigammale. Eriti naistekollektsioonis tõusevad esile põhjamaiselt väljapeetud urbanistlik stiil, mis on meisterlikult ühendatud toodete mugavuse ja funktsionaalsusega, ning brändile omane isikupäraste detailide rõhutamine, mis lisab autentsust ja meeldejäävust.
Nii naiste- kui meestekollektsioonis näeme ülitrendikaid bomber-jakke, aga ka alati moes olevaid trench-mantleid ning brändi klassikaks saanud kvaliteetseid nahktagisid ja -jopesid. Meestekollektsioon on muuhulgas inspiratsiooni saanud Briti legendaarsest mootorratturite stiilist. Ei puudu ka garderoobi kvaliteetsed baasesemed, näiteks brändi tuntud T-särgid, samuti ei pea pettuma sportliku rõivastuse eelistajad – valikut jätkub nii linnatänavale kui ka sportlikuks vabaaja veetmiseks .
Superdry brändi iseloomustab eelkõige autentsus, kvaliteetsed materjalid ja kaasaegsus, mis on teinud temast ühe hinnatuima tänavamoe brändi rohkem kui 40 riigis. Rõivaste ja jalatsite selgelt äratuntav Briti stiil on huvitavalt põimitud Ameerika vintage’i ning trendikate Jaapani kujunditega. Brändi esinduspoest Tallinnas Ülemiste keskuses ning uuest Tartu Kvartali keskuse poest leiavad endale sobiva nii need, kellele meeldivad vintage logod ja efektsed aplikatsioonid, kui ka minimalistliku urban-stiili austajad.


description: Alates novembrist antakse lasteaedades üle Eesti ühtekokku 120 tasuta keskkonnateemalist teatrietendust. Ettevõtmine saab teoks tänu heategevusfondi Aitan Lapsi, Eesti Pandipakendi ja Kultuuriministeeriumi koostöös algatatud keskkonnateemaliste lastelavastuste konkursile «Teater lasteaeda».

title: Pisipõnnid näevad tänu taarale lasteaedades teatrit

maintext:
Kevadel välja kuulutatud konkursile laekus kokku kuus keskkonnasäästlikkuse ja pakendite taaskasutuse teemalist lavastusprojekti. Nende seast valis heategevusfondi Aitan Lapsi, Kultuuriministeeriumi esindajatest ning teatrieksperdist koosnev viieliikmeline žürii välja kaks paremat.
Margus Värava loodud «Pudeli-Pille seiklused» toob lavale teatritrupp Teatripisik ning Donald Tombergi lasteloo «Erakordne veepudel» viib lasteaedadesse Miksteater.
Kultuuriministeeriumi teatrinõuniku ja žürii liikme Katre Väli sõnul on Aitan Lapsi aastatega läbi viinud vahvaid ettevõtmisi mitmes kultuurivaldkonnas, kuid nüüd jõuab teatrimaagia lasteaedadesse. «Tähtis on viia teatrielamus iga lasteaialapseni, alustades nendest paikadest, mis asuvad Tallinnast kaugemates maakondades,» selgitas Väli. «Need lasteaiad, kuhu sel õppeaastal ei jõuta, ei pea muretsema. Ettevõtmine jätkub ka järgmistel aastatel, kuni Eestile on vähemalt üks ring peale tehtud,» kinnitas teatrinõunik. Ta lisas, et valitud lood on südamlikud, sisukad ja põnevad ning heade visuaalide abil sünnivad kindlasti nauditavad lavastused.
Projekt «Teater lasteaeda» ühendab kaht olulist eesmärki: see edendab laste keskkonnateadlikkust ja annab võimaluse nautida kvaliteetset kultuurielamust tasuta.
Heategevusfondi Aitan Lapsi nõukogu liige Rauno Raal ütles, et taaskasutuse teemat tuleb lastele järjepidevalt tutvustada ning Eesti Pandipakend ja heategevusfond Aitan Lapsi leiavad, et ainult ühiselt panustades saame luua parema homse. «Kvaliteetne, spetsiaalselt laste jaoks tehtud lavastus on hea õppevahend, mis annab üheaegselt meeldiva elamuse ning aitab kinnistada keskkonnasäästlikku mõtteviisi. Tähtis on ka see, et lapsed annavad õpitu edasi oma vanematele ja kujundavad nendegi suhtumist meid ümbritsevasse keskkonda,» rõhutas Raal.
Esimesed etendused toimuvad juba käesoleva aasta novembris. Tasuta etendused jõuavad sel hooajal 120 Eesti lasteaeda: Raplamaale (21), Läänemaale (12), Hiiumaale (4), Saaremaale (16), Pärnumaale (7), Võrumaale (15), Põlvamaale (14), Valgamaale (12), Järvamaale (11) ning Lääne-Virumaale (8). Projekti kutsus ellu heategevusfond Aitan Lapsi ning seda rahastatakse pandipakendite automaatides tehtud annetusrahast koostöös Kultuuriministeeriumiga.

fasttext_language: et


description: Neljapäeval, 20. oktoobril näitas Eesti moemaja Iris Janvier Tallinn Fashion Week raames täismajale Tallinna Kultuurikatlas oma uut sügistalvist ready-to-wear kollektsiooni šiki moeetendusega.

title: TFW video: Iris Janvier

maintext:
Iris Janvier käekirjaks hooajast hooaega on unikaalsed ning hästiistuvad lineaarsed siluetid. Ka uue sügistalvise 16/17 hooaja lõigetes on jätkuvalt rõhk huvitavatel detailidel ning erilistel vormidel.
Uus kollektsioon ei tähista pelgalt naisena silmapaistmist meestekeskses maailmas, vaid asetab keskpunkti kaasaegse naise maailma. Kandes Iris Janvier riideid võid olla see, kellena end parajasti näha soovid - oma ala professionaal, naine, sõber, maailmamuutja, kuid kõige tähtsam - sina ise. Sellest inspireerituna lõime silmapaistva kollektsiooni modernsele naisele, kes teab, mida ta tahab. Tulemuseks on kompromissitu valik, kus kohtuvad kaasaegne stiil ning mugavus.
Järgime uut mõtlemist, kus moe hooajalisus hägustub - suve- ning talveriided on omavahelises keskustelus. Nii mõnedki meie uue kollektsiooni esemed on sobivad aastaringseks kandmiseks.
Sellel hooajal paistab silma pehmem joon, milles on märgata põhjalikult läbimõeldud lõikeid ning kehakaunistavat viimistletust. Meie hästiistuvaid villaseid ja kašmiirist kleite ning moodsalt vöötatud mantleid leiab mitmetes sügise lemmiktoonides nagu halli erinevad varjundid, kuninglik sinine ja liivakarva beež.
Tulemuseks on mänglev aga modernne stiil - Iris Janvier nurgakivid läbi hooaegade.
Iris Janvier kollektsiooni esitlust toetasid Colonna Kinisvara ja J.P.Chenet. Modellid kandsid kauplusteketi ABC King jalanõusid ning ehteid firmalt Glanz & Glamuur.
Vaata videot!


description: Lisaks sellele, et tumedas šokolaadis on antioksüdante, mis on kehale äärmiselt kasulikud, siis teadlased avastasid veel ühe hea põhjuse, miks tumedat šokolaadi on kasulik süüa.

title: Veel üks üllatav põhjus, miks tume šokolaad on kasulik

maintext:
Kui sa oled sportlane või armastad spordiga tegeleda, siis meil on sulle suurepärane uudis. Deakini ülikool Austraalias tegi kindlaks, et umbes 40 grammi tumedat šokolaadi päevas parandab sportlase sooritusvõimet. Miks? Selgus, et tänu kakaoubadele ei teki trenni ajal kehas nii suurt hapnikupuudust.
Katses osales üheksa meessportlast. Mehed sõitsid koormusjalgrattal kõigepealt ilma tumeda šokolaadi mõjuta ning siis pärast seda, kui nad olid kaks nädalat iga päev 40 grammi tumedat šokolaadi söönud. Meeste keha omastas hapnikku paremini, nende kopsumaht, aeg ja distantsi pikkus paranesid ligi 17 protsenti.
Niisiis, kui tahad oma jooksu või rattasõidu tulemusi parandada, siis luba endale iga päev natukene tumedat šokolaadi.


description: Võib olla raske aru saada, kust läheb piir sotsiaalse tipsutamise, alkoholi kuritarvitamise ja alkoholismi vahel. Enamik inimesi ei saa arugi, kui nad on piiri ületanud ning isegi, kui sa omaette mõtiskled probleemi üle, pühid sa selle tõenäoliselt kiirelt peast – seda nimetatakse eituses elamiseks.

title: Mitu drinki nädalas teeb sind alkohoolikuks?

maintext:
Kuidas aga teada, et sul on alkoholiga tõsiseid probleeme? Oleks hea, kui oleks kindel mõõdik, näiteks: «Kui ma joon nädalas alla viie dringi, ei ole mu käitumine probleemne.» Või: «Kui ma ei joo üksinda, pole ma alkohoolik.» Kahjuks aga sellist mõõdikut pole. Üks olulisemaid küsimusi, mida terapeut Deanna Jordan oma patsientidelt küsib, on aga hoopis see: mitu korda nädalas mõtled sa joomisele?
Sealt edasi saab juba arutleda järgmiste küsimuste üle:
Kas sa tunned sageli, et sul on vaja juua?
Kas alkohol, järgmine drink või järgmise dringi planeerimine võtab suure osa su mõtetest ja energiast?
Oled sa kunagi tahtnud joomist lõpetada, kuid peagi avastad end, taas jook näpus?
Oled sa loobunud tegevustest, mida sa naudid, selmet juua?
Pead sa jooma rohkem, et saavutada sama efekti, mis varem tuli vähema koguse alkoholi abil?
On üks lihtne reegel – tegemist on alkoholismiga, kui alkohol on põhjustanud su elus vaimseid, füüsilisi ja emotsionaalseid probleeme, alkohol pole enam «luksus», vaid on vajadus.
Alkoholism ja sõltuvushäired liiguvad sageli perekonnaliine pidi, kirjutab Jordan AOLis. Kui kellelgi su perekonnas on olnud alkoholiga probleeme, on sul suurem tõenäosus sellega hätta sattuda. Samuti oled sa riskigrupis, kui kannatad ärevuse, depressiooni või bipolaarse häire all. Need haigused toovad sageli kaasa selle, et inimene püüab ise end alkoholi abil ravida ja sümptomeid leevendada.
Kui sa ei ole veel selgusele saanud, kas sul on alkoholiga probleeme, võid lisaks vastata neile küsimustele:
Kas sa tunned end sageli joomise pärast süüdi?
Kas sa tunned, et pead joomist varjama?
On su lähedased avaldanud muret su joomisharjumuste üle?
Kas sa sageli jood rohkem, kui oled plaaninud?
Kas sul on joomisest mäluaugud?
Kas sa tunned, et pead jooma, et lõõgastuda?
Kas sa ärkad pärast joomaõhtut värisedes ja nii kehva enesetundega, et seda saab parandada ainult ravim või järgmine drink?
Kas sa tunned end ebamugavalt kohtades, kus pole alkoholi saadaval?
Oled sa kunagi püüdnud oma joomist kontrolli alla saada?
Oled sa mõelnud, et su elu oleks parem, kui sa ei jooks?
Kadestad sa inimesi, kes suudavad alkoholi ilma tagajärgedeta tarbida?
Kui sa vastasid jaatavalt kolmele või vähemale küsimusele, on sul tõenäoliselt alkoholi kuritarvitamisega kerged probleemid. Kui sa vastasid jah neljale kuni seitsmele küsimusele, on sinu juures näha alkoholismi tunnusmärke. Sa oled jõudnud ohualasse ja peaksid kellegagi konsulteerima, et abi saada. Kui sa vastasid jaatavalt 8-12 küsimusele, on sul tõsiseid probleeme alkoholiga ja sa võid vajada ravi.
Pane tähele, et tegemist pole meditsiinilise testiga, kuid see annab sulle mõtteainet – just need on asjad, mida sa peaksid enda juures jälgima, kui sa kahtlustad, et sul on probleeme alkoholiga. Ainus inimene, kes saab otsustada, et sul on alkoholismiga probleeme, oled sa ise. Keegi teine ei saa nendele küsimustele sinu eest vastata. Kui sa ausalt endale ja oma joomisharjumustele otsa vaatad, on sul võimalik otsustada, kas sa peaksid kellegi poole abi saamiseks pöörduma. Nii on võimalik läbi elu ilma alkoholi abistava käeta liikuda ning jõuda parema, tervislikuma ja selgema eluni.
Eestis saab abi näiteks veebilehelt Alkoinfo.ee. Nende veebilehelt leiab abistavaid artikleid ning ka kaardi, kust leiad endale lähima nõustamiskeskuse. Veel pakuvad lahendusi veebiküljed narko.ee, lahendus.net ja enesetunne.ee.


description: Eestis on viimastel aastatel tuure kogumas õudustepüha nimega Halloween, aga ka meie oma mardipäev on kohe-kohe ukse ees.

title: Kuus näpunäidet allergiavaba Halloweeni nautimiseks

maintext:
Et lapsed rahumeeli komme jahtima saata, on on MedilinePlus pannud kokku kuus reeglit.
1. Maskid.
Maskid võivad olla kõhedusttekitavad, eriti aga siis, kui tegemist on nõrgema tervisega lastega. Lastel, kellel on astma, on parem, kui nende kostüüm ei nõua maski. Kui laps aga pole ilma maskita nõus välja minema, siis tuleks leida mask, mis ei takista lapse hingamisteid.
2. Meik.
Halloweeniga paratamatult kaasaskäiv meik võib tekitada just lastes, kuid ka täiskasvanutes allergilist reaktsiooni. Kasutada tuleks ainult kõrgema kvaliteediga, hüpoallergeenilist meiki. Samuti tuleb kasuks meigi testimine lapse nahal, et tuvastada lapse allergia kindla toote vastu.
3. Komm või pomm.
Kui lapsel on toiduga seonduvad allergiad, siis tuleks hoiduda kommijooksust. Selle asemel võib teha enda majas või korteris Halloweeni stiilis pidu, kus maiustustena olete ise valinud sobilikud kommid.
4. Hädaolukorrad.
Peate alati veenduma, et lapsel on olemas täis laetud telefon ning kindlalt ohutud maiused, mida teepeal nosida. Kui lapsel on astma, siis peaks ta inhalaatorit iga hinna eest kaasas kandma.
5. Kontrolli lapsele antud komme.
Enne, kui lapsed asuvad oma kogutud kommide kallale, tuleks neile pilk peale visata. Kommid, millel puudub märgistus ning mis näevad imelikud välja, tuleks viivitamatult ära visata. Vanemad peaksid last seejärel õpetama, millised maiustused on allergia tõttu keelatud ja milliseid võib vabalt süüa.
6. Mittesöödavad kostitused.
Kaalu lastele mittesöödavate kingituste andmist, millega on hea kodus mängida või tegeleda. Seega ei pea sa kartma, et lapsel hakkab sinu tõttu halb. See on ka hea viis teavitada üldsust kommijooksu ohtlikkusest.


description: Loomulikult peab olema sõpradega aus, aga on hetki, mil vaikimine on kuld ja rääkimine hõbe. Me ei taha, et sa valetaksid, aga on mõned asjad, mida su sõbranna ei peaks sinu suust kuulma.

title: Kuus asja, mida sa ei tohiks kunagi oma parimale sõbrannale öelda

maintext:
Kas sina räägid rohkem, kui sa peaksid? The Zoe Report vahendab meieni kuus asja, mida ei peaks oma parimale sõbrannale ütlema.
1. «Mulle ei meeldi see inimene, kellega sa koos oled.»
See on päris raske ja valus teema, sest parima sõbrannaga peaks olema aus ja sa ilmselt tahad talle parimat. Kui sul on tõendeid, et mees on su sõbrannat petnud või talle valetanud, siis loomulikult peaksid sa sellest oma sõbrannale rääkima. Kui sul on kõhutunne, et see mees ei ole su sõbranna vääriline, siis ei ole mõtet talle midagi öelda, sest ta poolehoid kuulub sellisel hetkel niikuinii mehele. Sul ei ole midagi teha, kui su sõbranna on teinud valesid valikud, millest ta ühel päeval isegi aru saab.
2. «Sa peaksid iseendale keskenduma.»
Tavaliselt öeldakse midagi sarnast sõbrannale, kes on hiljuti oma mehest lahku läinud. Ainuke asi on sellest, et selline ütlus tekitab sõbrannas tunde nagu ta ei saaks iseendaga hakkama. Selle asemel kutsu ta endaga trenni või kohvikusse, aga ära palu tal iseendale keskenduda nagu tal oleks midagi viga.
3. «Sa näed nii peenike välja.»
Aastaks 2016 võiksid naised suurust iseloomustavatest kommentaaridest loobuda. Tee oma sõbrannale kompliment tema andekuse või iseloomu kohta, aga mitte suuruse kohta.
4. «Sa said täieliku jamaga hakkama.»
Enamasti teavad inimesed ise ka, et nad käitusid valesti või said mingi jamaga hakkama – sa ei pea oma sõbrannale seda meelde tuletama. Ole parem kuulaja rollis ja püüa aru saada, miks ta nii või teisiti käitus.
5. «Sa peaksid oma töökohast loobuma.»
Ükskõik, kas su sõbranna kurdab, et tal on nõmedad töökaaslased või ta ei saa väljateenitud palgakõrgendust, siis töölt lahkumine ei ole alati kõige mõistlikum lahendus. Võib olla mõtlete koos välja, mida ta saaks teistmoodi teha või mis oleksid töölt lahkumise alternatiivid, aga ära võta vastutust, kui asi puudutab kellegi töökohta või eluolu.
6. «Sa peaksid proovima Botoxit.»
Mõned inimesed on kahjuks Botoxist sõltuvuses ja tahavad, et kõik nende rõõme jagaks. Sellegi poolest ei tohiks seda sõbrannale soovitada, sest see tekitab temas ebakindlust. See, mis sobib sinule, ei pruugi sobida su sõbrannale.


description: Täna tähistatakse nii Eestis kui üle kogu maailma Itaalia kultustoidule ehk pastale pühendatud päeva. Sel puhul annavad Põhjaka mõisa kokad retseptisoovituse, kuidas teha suurte pastaplaatidega lasanjet, kus lihatooted on asendatud vitamiinirohke rohelise täidisega.

title: Pastapäeva retseptisoovitus: tervislik rukola-brokoli lasanje

maintext:
Tarvis läheb:
1 brokoli
1 suurem sibul
Peotäis rukolat
Pakk lasanjeplaate
Bechamel kastme tegemiseks:
100 g võid
100 g jahu
200 g Epiima Edam juustu
800 ml piima
Valmistamine:
Sulata potis või ja lisa jahu. Sega pidevalt kas puulusika või vispliga. Kuumuta segu madalal kuumusel umbes viis minutit ja lisa seejärel piim. Lase kastmel pakseneda ja lisa kõige lõpus juust. Maitsesta soola ja vähese pipraga, võta pott tulelt ja jäta ootama.
Murra brokoli väikesteks õisikuteks ja lõika sibulast õhukesed viilud. Võta ahjuvorm ning kalla sinna esmalt veidi eelnevalt valmis tehtud kastet. Seejärel aseta esimene kiht lasanjeplaate, jälle kastet ning köögiviljad ja rukola. Korda kihtide ladumist seni kuni vorm on täis. Aseta lasanje ahju ja küpseta 180 kraadi juures 30-40 minutit. Lase lasanjel enne serveerimist 10-15 minutit seista, siis on seda lihtsam lõigata ja serveerida.


description: Otsus abielluda võetakse vastu eeldusel, et sa arvad, et sa tead sellest inimesest kõike ja soovid temaga elu lõpuni koos olla. Mis saab siis, kui pärast abielu selguvad asjad, mida sa kunagi varem oma kaaslase puhul ei täheldanud?

title: Imelikud asjad paariliste kohta, mis selgusid pärast abiellumist

maintext:
Ausad ülestunnistused: jah, mul on armuke!
Võib olla raske aru saada, miks on pealtnäha heas suhtes inimestel kõrvalehüppeid. Saladuste jagamise keskkonnas Whisper tunnistavad inimesed, miks neil armukesed on.
Mehed räägivad ausalt, miks nad ei taha abielluda
Miks mõned mehed otsustavad jääda vallaliseks selle asemel, et abielluda?
Ühe eesti naise lugu: «Mul on olnud kolm vägivaldset abielu…»
Meiega jagab oma lugu üks tavaline eesti naine, kellel ometi ei ole väga tavaline elu. Tema minevikus on värve loonud kolm erinevat meest – kolm abielu, mis kõik olid ühel või teisel moel vägivaldsed. Ta tahab oma suhetest rääkida, et aidata teisi, kes on samas olukorras.
Viis asja, mida naised meeste eest varjavad
Abielludes võib tekkida arusaam, et «kõik, mis kuulub mulle, on ka sinu oma», kuid on asju, millest naised eelistavad vaikida, vahendab Self Magazine. Ekspertide sõnul on see loomulik, sest ka meestel on teemasid, mida nad hea meelega ei lahkaks. Reastasime viis teemat, mida naised oma partnerite eest varjata võivad.
Viis küsimust, mis aitavad tuvastada: kas su kaaslane on abieluks sobiv?
Olgem ausad, kui sa hakkad kellegagi deitima ja teed asja nii-öelda ametlikuks, mis tähendab seda, et panete ennast Facebookis suhtesse, siis sa ilmselt ei mõtle sellele, kas temast saaks ka ideaalne abielumees.
Florida miljonär abiellus kogemata oma lapselapsega
Floridas elab paar avastas ainult kolm kuud pärast abiellumist, et pruut on tegelikult peigmehe bioloogiline lapselaps.


authors:
Getter Orusalu
Vabakutseline Ajakirjanik

description: Ma olen astroloogiaga kokku puutunud juba lapsest saati. Ema on mul selline armas ja tore, kes on erinevaid sügavamaid ja põhjalikumaid astroloogiaraamatuid lugenud ja kasutanud nii kaua kuni ma mäletan. Lisaks temalt kuuldule jõudsin umbes kaks aastat tagasi esimest korda ka oma astroloogini. Ma ei mäletagi, kuidas ma temani jõudsin, aga nagu ikka - iga info tuleb Su juurde täpselt siis, kui on õige aeg. Vabakutseline ajakirjanik Getter Orusalu kirjutab oma blogis, mida tema on enda jaoks astroloogias leidnud.

title: Isiklikust kogemusest: miks mina astroloogiasse usun?

maintext:
Lasin teha endale sünnikaardi. Mäletan selgelt seda esimest seanssi (kestis u kaks tundi), sest emotsioone oli nii palju. Ma muudkui ahhetasin, hoidsin peast kinni, katsin suu kätega, ahmisin õhku, naersin ja tundsin, kuidas keha läbisid külmavärinad....
Kuidas saab astroloogia nii täppi minna?
Tundub nii sürr, et keegi vaatab spetsiaalsest programmist mu sünniaja järgi mingeid planeete ja seise ning siis räägib minust nii nagu tunneks mind läbi ja lõhki. Uskumatu! Täiesti külmavärinaid tekitav, sest nii palju läks täppi.
Sealt oli täpselt näha, et minu ülesanne, anne ja eesmärk siin elus on kirjutamine. Lisaks oli seal veel mõned nüansid, millega võiksin tegeleda, sest need toidavad mu hinge, südant ja missiooni. Täpselt oli näha, kus ma kohtusin oma armsamaga, mis tähtkujust inimene oli lapsepõlves mulle väga lähedane ning millised on mu suurimad väljakutsed elus. Tean, et astroloogias saab vaadata ka, «kus on mu raha», kuid seda mina teinud ei ole.
Sünnikaardi tegemine andis mulle tugeva kindlustunde, kuhu suunas ja millal liikuda. Viimase kahe aasta jooksul olen teinud seansi just enne oma sünnipäeva, et näha, kuidas aasta tuleb ning mis fookuseks on. Eelmisel aastal põrutasin sünnipäeva ajaks lausa Londonisse, sest siis tulid oluliselt paremad seisud. Korra-kaks olen teinud ka niisama seanssi, et uurida - mis toimub!? Seda eriti just neil perioodidel, kui elus on väga suured muutused, kreisid situatsioonid ja peadpööritavad nüansid. Alati on astroloog seda ka mu kaardilt näinud ning tema ei jaoks ei tule miski üllatusena...
Ka oma blogi avalikustasin ma väga teadlikult just 3. oktoobril kell 13:10. Siis sai see õige toetuse kaasa ning loodetavasti läheb sel hästi, teenides oma eesmärki parimal moel. 3. oktoober oli üldse minu jaoks astroloogiliselt äärmiselt oluline päev, kuid sellest, mida ma veel sel päeval korda saatsin, räägin mõnel teisel korral
Üldiselt ma teadvustan, et «kõik pole kuld, mis hiilgab» ning eks astroloogiatki saab tõlgendada mitmel moel, mistõttu tasub igasse asja suhtuda mõistliku kriitikaga, aga «kus suitsu, seal tuld», meeldib mulle öelda. Mõelge, kogege, otsustage ise.


description: Täna on Euroopa Rinnavähi Ühenduse (EUROOPA DONNA) eestvedamisel üleeuroopaline Rinna Tervise Päev, millega soovitakse tütarlastele ja naistele meelde tuletada tervislike eluviiside tähtsust rinnavähi ennetamise seisukohast ning rinnavähi varajase avastamise võimalusi.

title: Iga kolmas rinnavähi juhtum on põhjustatud ebatervislikust elustiilist

maintext:
Rinnavähk ehk rinnanäärme kasvaja on sagedasim Eesti naistel esinev vähivorm. Eesti Vähiregistri andmetel diagnoositakse igal aastal enam kui 700 uut rinnavähi juhtu, kuid kahjuks ligi 25 protsenti naistest on haigus juba avastamise hetkel kaugelearenenud.
Rinnavähk on umbes 5–10 protsendil juhtudest pärilik ja umbes 90–95 protsendil juhtudest sporaadiline ehk tekib naise eluajal erinevate riskifaktorite toime tulemusena. IRAC (International Agency for Research on Cancer) hinnangul on 25-33 protsenti rinnavähi juhtudest põhjustatud liigsest kehakaalust ja mitteaktiivsest eluviisist. Viimased uuringud näitavad, et ülekaalu vältides väheneb menopausi-järgne rinnavähi tekke risk. Väga oluline on täiskasvanueas säilitada kehamassiindeksit (BMI) vahemikus 18,5 – 24,9.
«Tervislike eluviiside järgimine on küll väga oluline ja aitab vähendada rinnavähi tekke riski, aga paraku ei saa tervislikud eluviisid garanteerida, et naine rinnavähki üldse ei haigestu, kuid vähemalt on ta ise teinud kõik, et seda ei juhtuks. Lisaks eluviiside jälgimisele tuleks naistel kindlasti osaleda rinnavähi sõeluuringutes ning hoida silma peal võimalikel haigussümptomitel. Nõnda on võimalik rinnavähki varakult avastada ja ka selle ravi kulgeb edukamalt,» ütleb Qvalitas Arstikeskuse naistearst Anu Vatter.
Uuringud Euroopas näitavad, et 50-69-aastastel naistel, kes osalevad mammograafia sõeluuringutes, väheneb rinnavähki suremuse risk umbes 35 protsenti. Euroopa Liidu 27-s liikmesriigis tekib rinnavähk ühel naisel kümnest enne 80-ndat eluaastat. Paljude riikide ja regioonide vahel on suured erinevused nii kõrgekvaliteedilises rahvastikupõhises sõeluuringus osalemises, kui ka tõhusa ravi ja hilisema jälgimise osas. Naise ellujäämise võimalus võib suurel määral sõltuda sellest, kus riigis ta elab.
Selleks, et tõsta naiste terviseteadlikkust ja teadvustada rinnavähi varajase avastamise olulisusest, on Eesti Vähiliidu ja Roche Eesti OÜ koostööna valminud nutiseadmetele (telefonid, tahvelarvutid jms) mõeldud rindade kontrolli rakendus BreastTest App.
Rakendus on abiks regulaarseks rindade enesevaatluse läbiviimiseks, ning see võimaldab:
meeldetuletust igakuiseks kontrolliks;
rindade kontrolli põhjalike juhiste abil;
leitud muutuste salvestamist.
Äpp on tasuta ja saadaval eesti keeles ja allalaetav veebilehelt www.kasvaja.


description: Kolmekümnendad on aeg, kus kõik peaks hakkama paika loksuma. Hea töökoht, oma elamine ja kindel siht silme ees, aga tervis? Mis saab sinu näonahast?

title: Kuidas hoolitseda näonaha eest kolmekümnendates?

maintext:
Victoria Beckham paljastas imeliku ilusaladuse
Victoria Bechkam rääkis hiljuti Net-A-Porterile oma lemmiktoodetest, tervislikust toitumisest ja uuest meigikollektsioonist. Muuhulgas paljastas naine oma ilusa näonaha saladuse ja see oli oodatust pisut veidram.
Kuidas valida oma nahatoonile sobivat huulepulka?
Me kõik teame vähemalt ühte naistuttavat, kes kannab välja väga julgeid ja dramaatilisi huulevärve. Miks on nii, et osad toonid näevad ühe kandja peal suurepärased välja, aga teisele ei sobi üldse?
Kuus saladust, kuidas saada eriti pehmet nahka
Isegi väga heade geenide korral ei jää nahk laitmatult siledaks ja pehmeks, kui halb eluviis sellele pidevalt vastu töötab. Selleks, et nahk püsiks terve, tuleb selle eest hoolitseda.
Miks on tark kasutada silmaümbruskreemi juba 20ndates?
Silmaümbruskreem on üks toode, mida sa oleksid pidanud juba eile kasutama hakkama.
Supermodellide ilusa naha saladus
Oled sa kunagi vaadanud Victoria’s Secreti moešõud ja mõelnud, kuidas on see võimalik, et igal modellil on nii ilus näonahk? Lisaks sellele, et neil on suurepärane jume ja proffide poolt tehtud meik, tunnistasid paljud neist, et C-vitamiin moodustab tähtsa osa nende menüüst.
Adriana Lima ilusaladused
Adriana Lima on supermodell, kes ei karda sotsiaalmeediasse postitada pilte higisest, punasest ja ilma meigita näost, ilma filtrita, täpselt nii nagu ta päriselt välja näeb. Ja ta on imeilus! Kuidas ta seda teeb? Mis on Adriana ilusaladused?


description: Hommikuti on kõige lihtsam leida ettekäändeid, et trenni mitte minna. Esiteks nõuab hommikune trenn varem ärkamist, enesedistsipliini ja igasuguste vabanduste vaigistamist oma peas. Kas sa teadsid, et trenni tegemine parandab mälu ja aju töövõimet? Isegi kümme minutit liigutamist mõjub ajule hästi. Sellega on päris raske vaielda nii, et motiveeri ennast trenni tegema.

title: Kuidas motiveerida ennast hommikuti trenni tegema?

maintext:
Kuus näpunäidet nendele, kes vihkavad trenni
Vahel alustatakse trenniga ning lõpetatakse see peatselt, sest arengut pole kohe näha. Et muuta treeninguid kergemaks, on Oprah.com pannud kokku kuus näpunäidet.
Naised räägivad: parimad nipid leidmaks suvel motivatsiooni
Talvel on hea lihtne: siis saab võtta eesmärgiks end suveks heasse vormi ajada. Kui aga suvi ja rannailmad ukse ees, võib aastavahetusel käsile võetud suurepärane treening- ja toitumisrežiim kergelt ununeda. Küsisime Eesti naistelt, mis on nende nipid – kuidas leida ka suvel motivatsiooni, et end ikka liigutada ning mitte grilli taha unustada vorstikesi näost sisse ajama.
Viis põhjust, miks eelistada jooksmiseks jooksulinti
Halva ilmaga ei kipu keegi eriti välja jooksma. Õhtul hilja on juba pime ning kui lähedal ei ole valgustatud teed või metsarada, võib väljas jooksmine isegi ohtlik olla. Lisaks ei ole vaja spordiklubis erilist riietust, et end halva ilmaga hästi tunda, sest see ei mõjuta üldse jooksulindil treenimist. Kui nädalavahetusel on ilm ilus ning väljas valge, on loomulikult värskes õhus liikumine kõige parem tegevus.
Viis asja, millest personaaltreener ei taha midagi kuulda
Tipptreener Ben Lucas jagab Daily Maili vahendusel enda ja teiste personaaltreenerite mõtteid sellest, millega võiks kliendid rohkem arvestada ja millal suu koomal hoida.
Viis nõuannet tõhusaks rasvapõletuseks
Kaalu langetamine ei pea olema lõputu pingutamine. Piisab vaid peamiste reeglite järgimisest, et parandada ainevahetust ja muuta rasvapõletus hõlpsamaks.
Kümme parimat viisi kodus treenimiseks
Kas tahad end vormi saada ilma spordisaalis käimata ja kalleid trenniseadmeid ostmata? Aga palun! Allpool on toodud 10 kodust treenimisviisi, mis ei nõua mingit varustust.


description: Ma polnud vist veel 20-aastanegi, kui üks mees mind esimest korda lõi. Ta oli karismaatiline, Eestis oma erialal just läbi löönud, minust kaks korda suurem ja… lõi mulle vastu vahtimist, sest ma keeldusin järgmisest dringist. Ning ma läksin ikkagi temaga sel õhtul koju.

title: Dagmar Lamp: kui mind esimest korda löödi

maintext:
Tõsi, meie suhe lõppes varsti pärast seda, aga ma mäletan senimaani seda kohutavat hirmu, mis ma sel hetkel tundsin. Me olime avalikus kohas, seda juhtumit nägid pealt kümned inimesed, aga keegi ei teinud midagi. «Ah, mingi nende omavaheline asi,» mõtlesid ilmselt mõned.
«Voh, õige mees, paneb naise paika!» mõtlesid ilmselt teised.
«Aga noh, mis ta ise siis noris,» mõtlesid võib-olla kolmandad.
Tegelikult ma muidugi ei tea, mida toonased pealtvaatajad arvata võisid, aga mul on üsna täpne aimus. Miks? Sest ma loen täpselt samu arvamusavaldusi endiselt kõikjalt.
Eile kirjutas Pärnu Postimees naisepeksjast Jaanist, kes muu hulgas vedas oma naist juustest, peksis teda kõhtu ning lämmatas padja, käte, rusikatega ja surus kurku puidust riidepuu. Ta istus naisel otsas, et ta ei saaks põgeneda. Ta viskas oma rasedat naist tooliga. Kõige selle õuduse eest, mida pidi see naine kahe aasta jooksul selles suhtes läbi elama, mõisteti Jaanile karistuseks aasta ja kuus kuud tingimisi vanglakaristust. Jaan vangi ei pea minema, kui ta selle aja jooksul uut pättust korda ei saada. Muidu on täitsa tubli poiss, kõva jääpurjetaja, eeskujulik kodanik. Stipendiumi saanud suisa kultuuriministeeriumiltki!
Lisaks uskumatusele ja vihale, mida see otsus paljudes tekitab, tuli eile sotsiaalmeedias muidugi välja ka teatud kontingent, kes asus küsima tüüpküsimusi. Aga miks see naine siis ära ei läinud? Kuidas need juhtumid on tõestatavad, kui seal olid kohal ainult nemad kaks? Ja üleüldse, me ju ei tea, äkki see naine ikka näägutas ise – me ei saa ju seda välistada! Kas te siis ei tea, et naised võivad olla väga manipuleerivad?!
Ning lõpetuseks mu lemmikküsimus: kuidas me saame ikka objektiivselt hinnata, et naine tundis päriselt surmahirmu? Äkki ta tunneb hirmu põhjendamatult, ah?
Ma ei saanud täna öösel magada, sest see juhtum keerles mul peas, saateks need naeruväärsed küsimused. Ja mulle meenus mu enda hirm.
Meie kolumnist Regina kirjutas möödunud nädalal sellest, milline hirm jälitab naist, keda on vägistatud – ja kui raske on sellest üle saada. Seda hirmu, mida suur hulk naisi iga päev tunneb, on raske sõnades edasi anda ning see on midagi, mida mehed ei mõista. Kas te olete näiteks kunagi mõelnud, et see naine, kes saadab endast jooksurajal selfi, ei tee seda mitte edvistamisest, vaid seetõttu, et kui midagi peaks juhtuma, jääb temast vähemalt jälg maha? Sest rünnakud on reaalsed. Naised elavad pidevalt teadmisega, et nad on ohus. Nad on ohus jooksurajal («Ära kanna siis pargis liibuvaid spordiriideid, ise sa norid seda!»), pimedatel tänavatel («Aga mis te ronite sinna?!»), ööklubides ja ühistranspordis («Ma tegin sulle ju komplimendi, sa lehm, mida sa pirtsutad?!») – ning nad on ohus ka koduseinte vahel.
Ometi on inimestel ikka taipu küsida, kas see hirm on reaalne. Äkki nad ikka kujutavad ette? Sest teate ju küll, naised on ju nii emotsionaalsed!
Sellest õhtust baaris on möödas üle kümne aasta ning see mees saadab mulle senimaani vahel vihaseid kirju. Üle-eelmine nädal sain ma võõralt inimeselt «fännikirja», milles ta soovitas mul end ära tappa – sest talle ei meeldinud miski, mida ma siin portaalis kirjutasin. Ma ei julgenud seda kolumni kirjutada, sest mu esimene ja põhiline hirm oli: millised on tagajärjed mu isiklikus elus, kui ma jälle naistevastase vägivalla vastu sõna võtan?
Aga hirmust tuleb üle olla, sest nagu kirjutas Regina: «Mida need hilisteismelised poisid tahtsid, kes mulle pühapäeva pärastlõunal ühes suures Tallinna rannas hüüdsid: «Jaluta, jaluta, musike, varsti teeme sinuga kotijooksu!» Nad tahtsid, et ma nende ees võpataksin. Nad tahtsid seda külma jutti, nad nautisid seda.»
Selliselt toimib ka vägivaldne lähisuhe. Lisaks rusikatele ja kägistamisele on Jaani-sugustel meestel oluline näha seda hirmu oma ohvri silmis. Näha, kuidas ta võpatab, tunda, et nad on üle, et nad kontrollivad. Ning rusikajõule lisaks kasutatakse selle tunde saavutamiseks tohutul hulgal emotsionaalset vägivalda, kuniks ohver on nii tümaks tehtud, et ta ei julge enam hingatagi. Sellises olukorras küsida, kas hirm on reaalne või on sel siiski suured silmad, on jabur – ning samas, ilmselt need inimesed, kes seda naiivselt küsivad, on oma elu suutnud nii elada, et nad pole kunagi selles olukorras olnud. Mul on sellepärast hea meel. Mul on hea meel, kui on inimesi, kes sellest hirmust aru ei saa.
Aga see hirm on olemas, see on reaalne.


description: Võib olla raske aru saada, miks on pealtnäha heas suhtes inimestel kõrvalehüppeid. Saladuste jagamise keskkonnas tunnistavad inimesed, miks neil armukesed on.

title: Ausad ülestunnistused: jah, mul on armuke!

maintext:
Inimesed valetavad peaaegu iga päev. Kui kahtlustad, et kallim võib sinu eest midagi suurt varjata, siis ilmselt mõtled juba ka sellele, kuidas teda vahele võtta. Kahjuks ei saa ükski teadlane sulle öelda kindlalt, kas su kallimal on armuke või mitte, aga teadlased on kindlaks teinud mõned märgid, mis viitavad sellele, et su partner pole aus.
Suhtes olles tahaks ju alati uskuda, et mõlemad partnerid on suhtega rahul ja kõrvalsuhte loomiseks pole põhjust. Kahjuks alati pole see tõsi ja nii mõnedki inimesed otsivad omale armukesed, kes rahuldaksid neid vajadusi, mis jäävad kallima poolt unarusse.
Viis ohumärki, et ta petab sind
Kui sa oled suhtes, on sul kindlasti kurb uskuda, et su partner võiks teisi vaadata või isegi sind petta. Me tahame uskuda, et suudame suhtes olla ausad ning ka kõige halvematest asjadest ikkagi omavahel rääkida. Tõde on see, et me ei saa kunagi teada, mis meie seljataga toimub, kuni meile sellest ei räägita. Küll aga on mõned märgid, mis võivad viidata, et suhe on kiiva kiskumas.
Värske uuring paljastas tegeliku põhjuse, miks mehed petavad
Kui naine saab teada, et tema mehel on armuke, siis üks esimesi asju, mida naine tahaks mehelt küsida, on: «Miks?» Kuigi me ei saa kunagi kindlad olla selles, mis toimub teise inimese peas, on teadlased kindlaks teinud ühe üsna olulise põhjuse, mis ajendab mehi petma.
Kindlaid märke, et mees murrab su südame
Kui tutvud uue mehega ja hakkad mõtlema sellele, et temast võiks saada sinu järgmine kallim, siis pole sul ju tegelikult aimugi, kuidas see suhe võib hakata arenema. Sa oled armunud ja isegi, kui mehel on mõned vead, siis sa ei pööra neile tähelepanu.
Moodne naine: miks ma valetamist mehele iialgi andeks ei anna
Kuidagi on nii juhtunud, et kõik mehed, keda ma olen armastanud, on mind petnud. Kui nad ei ole pidanud kõrvalt teisi pruute, on nad mulle muude asjade kohta väga palju valetanud. Ka väikeste asjade kohta. Ka seda pean ma petmiseks, sest kui ma sind ei usalda, ei taha ma sind enda ellu.
Kümme viisi, kuidas sa rikud oma sekselu
Seks on absoluutselt tore meelelahutus, see tugevdab suhet, lõõgastab ning olgem ausad, see on lihtsalt ülimõnus. Keegi pole meist samas täiuslik armuke ning alati on asju, millele võib lisatähelepanu pöörata.
Naised tunnistavad, mida nad on suhte päästmiseks teinud
Suhtes on alati kaks poolt ja see, kui tugev või nõrk suhe on, sõltub mõlemast partnerist. Kui üks tunneb, et armastus on hääbumas, siis ei saa teine üksinda suhet elusana hoida.


description: Rinnahoidja on ese, mida iga naine vajab. Enne kui hakkad pesupoodi tühjaks ostma, mõtle läbi, millist tüüpi rinnahoidjaid sul tarvis on.

title: Kuus rinnahoidjat, mida iga naine vajab

maintext:
Vaatame nüüd lähemalt kuut tüüpi rinnahoidjat, mida tavaliselt naine vajab. Nimekirja vahendab PureWow.
T-särgi rinnahoidja, mida saaksid iga päev kanda
See on sinu pesusahtli kõige olulisem rinnahoidja, sest see on lihtne, praktiline ja ilma õmblusteta, mistõttu saab seda kanda peaaegu iga särgi all. Kuna sa ilmselt kannad seda tüüpi rinnahoidjat päris palju, siis võid varuda endale neutraalses toonis variandid, mis võiksid olla kvaliteetsemad kui teised.
Eriliselt ilus rinnahoidja, mida on lausa patt peidus hoida
Ilus ja pilkupüüdev (kui keegi seda näeks) rinnahoidja, mida sa ilmselt ei kanna nii tihti kui eelmist rinnahoidjat, aga tunned ennast suurepäraselt, kui sa selle selga paned.
Pitsist polsterduseta rinnahoidja ehk bralette
Mugavat bralette’i saad kanda näiteks vabadel päevadel, sest sellel on minimaalne toestus ja kuni sa kannad seda ainult kodus, sobib see isegi suurema partiiga naistele.
Paelteta rinnahoidja
Sellist tüüpi rinnahoidjat kantakse tavaliselt kleidi või pluusiga, mille õlaosa on paljastatud ja nõuab paelteta rinnahoidjat. Mõned rinnahoidjad on sellised, millel saab paelte asetust vastavalt soovile muuta, see tähendab seda, et näiteks ühe varrukaga kleidi jaoks saad kinnitada ainult ühe rinnahoidjapaela ja teise lihtsalt ära võtta.
Sportrinnahoidja
Hästi istuv rinnahoidja on trenni tehes äärmiselt oluline, sest see kaitseb su rinda vigastuste eest. Ükskõik kui väiksed su rinnad on, võivad ilma toestuseta väga kergesti tekkida seljavalud.
Push-up-rinnahoidja, mis tõstab su enesekindlust
Loomulikult annab see rinnahoidja sulle enesekindlust, kui oled pisut väiksemate rindadega naine, aga ka suurema rinnaga naine ei peaks seda stiili vältima. Õige push-up- rinnahoidja tõstab rindu ja nad paistavad ilusama kujuga.


description: Olgu tegu restoraniskäigu või pudeli veiniga, kohtinguõhtu võib olla abielupäästev, kuid ainult juhul, kui seda igakuiselt harrastada.

title: Kas igakuised kohtinguõhtud võivad sinu abielu päästa?

maintext:
Uued uuringud on kindlaks teinud, et paarid, kes peavad igakuiselt kohtinguõhtuid, lähevad lahku 14 protsenti väiksema tõenäosusega, vahendab The Guardian.
Mida inimesed arvavad: kas kohtinguõhtu on abielupäästja või lihtsalt kallis viis veeta teisipäevaõhtut?
Jack Rogers, 75, abielus 47 aastat.
Meil on koguaeg olnud kohtinguõhtud, see on traditsioon – me käime kinos kaks korda nädalas. Meie eelmine kohtinguõhtu oli laupäeval, kui käisime söömas.
Ma olen kindel, et kohtinguõhtud on aidanud mu abielu – me saame teha asju koos, meil on, mida oodata.
Laura, 48, abielus 4 aastat.
Me üritame käia kohtinguõhtutel vähemalt kora nädalas, aga see oleneb. Olen kunstnik, nii et käime avamistel ja mõnikord ka teatris.
Ma arvan, et kohtinguõhtud on olulised, sest kodus istudes võid hakata teist inimest enesest mõistetavana võtma. Seega on oluline astuda samm tagasi ning üksteisele otsa vaadata.
Helen Pool, 63, abielus 34 aastat.
Me käime väljas kaks korda kuus, tavaliselt õhtusöögil või kinos. Või me teeme lühireise teistesse linnadesse, Rotterdam oli viimane, oleme käinud ka Madriidis, Pariisis.
Kohtinguõhtud on kohe kindlasti suhte juures abiks olnud. Lapsed on suureks kasvanud, me oleme palju lähedasemad. Mida me kohtingutel teeme, on aga muutunud. Ma käisin kunagi jalgpalli vaatamas, kuid nüüd veedame koos rohkem aega.


description: Mõtlen tihti, et olen ilmselgelt täiesti valel ajal sündinud. Tundub, et justkui mõned aastakümned tagasi oleksid tunded kuidagi suuremad ja võimsamad olnud. Ma ei taha elada maailmas, kus «laik» pildile omab kümmet erinevat tähendust või kus saab täiesti vabalt vaadata, kes on parasjagu «saadaval» ja kes mitte. Tahan maailma-pikki kirju kirjutada, ümbrikuliimi maitset tunda, postmarke kleepida ja vastust igatseda. Tahan aega, kus polnud muud valikut kui usaldada. Aega, kui telefonid polnud veel käe külge liimitud ja kui kahe minuti jooksul mitte vastamine ei kuulnud veel kriminaalkuritegude kategooriasse…

title: Heidi Ruul: telefonis sorivad naised, te olete ajudeta argpüksid!

maintext:
See lugu on Sulle, kes Sa ei suuda oma uudishimu taltsutada ja ilma igasuguse kõhkluseta oma kaaslase telefonis nuhkida armastad. Ja seakisa teha, kui ta Sulle kohe ei vasta. Esiteks (kole fakt) tea, et pooled inimestest armastavad käituda täpselt samamoodi nagu Sinagi. Teiseks tea, et selline käitumine on minu arvates ebakindluse märkide pingereas esikohal ja seetõttu oled Sa läbi minu silmade vaadatuna lihtsalt üks ajudeta argpüks.
Moodne nutividinate ajastu annab meile kõigile võimaluse soovi korral kõikvõimsaks spiooniks kehastuda. Kodukanade (ja kukkede) uueks lemmikhobiks on kujunemas just oma kaaslase järele luuramine – kohutavalt põnev ju! Elu nagu filmis! Ootad kannatlikult seda ÕIGET hetke, teed selle saabudes kõrvus kajavate sagenenud südamelöökide saatel elu kiireimad liigutused ja kõik küsimused saavad nagu imeväel sekunditega vastused. On ju ahvatlev? Või ei?
Teema ise on minu jaoks tegelikult täielik müstika. Ma ei kujuta ette ka, kuidas ma reageeriksin, kui saaksin teada, et keegi on kätte võtnud ja endale minu telefonis mingisuguse toreda ekskursiooni lubanud. Tõenäoliselt sarnaneks mu reaktsioon mõnele filmist nähtud õudusstseenile. Veel suurema tõenäosusega ei tahaks ma sellest inimesest enam midagi kuulda ega näha. Kui lõpuni aus olla, siis ma isegi kardan natukene oma reaktsiooni peale mõelda. Ma saan ju igati aru, et mõnikord võib igav hakata ja pealegi, uudishimu ei pidavat patt olema, aga pagan, küsi siis ometi, kui miski nii väga kripeldab! Tahad teiste inimeste saladustesse sukelduda?! Loe Kroonikat! Mille jaoks on vaja nii muuseas wannabe salaagendiks hakata? Ma ei hakka isegi mitte väitma, et mul poleks kunagi taolist kiusatust tekkinud, küll aga võin käe südamele panna ja öelda, et ma ei ole taolises olukorras kordagi juhust kasutanud. Mitte kordagi! Ei kasuta ka.
Päris kividega surnuks ei loobiks, aga virtuaalse rihmaga tõmbaksin üle säärte igaühel, kes seda mingil põhjusel teinud on. Kohe valusalt tõmbaks! Nii, et meelde jääks. Miks? Sest ma olen täiesti veendunud, et ühe suhte vundament on kokku klopsitud kolmest hästi olulisest komponendist: usaldusest, austusest ja julgusest asjadest rääkida. Kui võtta nüüd esimene ettejuhtuv tibin või härra, kes hetke kasutades duši all oleva kallima telefonis või arvutis asjatab, siis no pagan – millest me üldse räägime? Päris kindlasti pole selleks eelnevalt mainitud komponendid.
Aga uskuge, enne oma kallima telefoni või arvuti torkimist oleks mõistlik viis korda mõelda, sest üks on kindel – see on täiesti vale koht, kust hingerahu otsima hakata! Päriselt.


description: Vaimsetel probleemidel on jätkuvalt meie ühiskonnas küljes stigma ning neist ei taheta eriti rääkida. Samas on paljud psühhiaatrilised häired väga levinud – Eestis kannatab näiteks depressiooni all hinnanguliselt 11 protsenti elanikkonnast. Kuidas mõjutab see aga sinu suhet, kui su lähedane mõne psüühilise haigusega võitleb?

title: Kümme nõuannet, kuidas toetada psüühikahäirega partnerit

maintext:
David Brudö annab Female Firstis kümme head nõuannet, kuidas mitte lasta haigusel teie suhet murendada.
1. Vii end kurssi. Kui sa oled suhtes kellegagi, kes kannatab psüühikahäire all, siis on su esimeseks sammuks minna raamatukokku või võtta lahti internetibrauser. Samuti pole vähemtähtis uurida, milline on see kogemus temale, kuidas tema elu mõjutab. Vaata aga, et sa liiga end peale ei suru – tegemist on delikaatse teemaga ning iga inimene peab sellest rääkimiseks olema valmis.
2. Kuula. Mõnikord võib väga raske olla mõista tundeid, mida sa pole ise kunagi kogenud. Esita küsimusi ning mis peamine, kuula kindlasti, mida sulle räägitakse. Paljude jaoks, kes on vaimse tervisega hädas, on sageli mõtted keerulised, segased ja sõlmes ning nad ei pruugi isegi teada, mis neile parasjagu muret valmistab.
3. Ole kannatlik. Kui sa oled suhtes inimesega, kellel on diagnoositud psühhiaatriline häire, näed sa tõenäoliselt neid nii headel kui ka väga halbadel päevadel. On lai spekter tundeid, mida nad võivad kogeda – sügavatest aukudest kõrgendatud meeleolu ehk maaniani. Selle asemel, et närvi minna ja ärrituda, peaksid sa püsima rahulik ning meeles pidama: see inimene ei võrdu tema diagnoos. Haigusepisoodid mööduvad.
4. Tee kindlaks, mis on päästikud. Päästik on miski, mis tekitab su partneris suure tõenäosusega negatiivse reaktsiooni, olgu selleks viha, ärevus või muud sellist. On oluline, et sa õpiksid neid päästikuid tundma ning järgnevas olukorras käituma, samuti, kuidas neid päästikuid vältida. See aitab püsida sul rahulikuna ning see omakorda aitab su partneril olla rahulikum. Hea idee on kasutada «time out kaarti», mille saab nö välja tõmmata, kui üks teist tunneb, et ei suuda olukorraga hakkama saada.
5. Ole talle seltsiks. Hiljutine Oxfordi ülikooli uuring näitas, et inimestel, kellel on lai sõprusringkond, on ka kõrgem valutaluvus. See kehtib ka vaimsete häirete puhul – sõprade ja lähedastega olemine tõstab kehas endorfiinide taset, mis muudab inimese õnnelikumaks.
6. Ära käi neile liialt peale. Üks suurimaid probleeme psüühikahäiretega on see, et need kurnavad inimesed täiesti ära. Kui sa tunned kedagi, kes võitleb ärevushäire või depressiooniga, siis tõenäoliselt on nad mingi perioodi ülipinges nii füüsiliselt kui mentaalselt, mis omakorda võib olla ääretult kurnav. Seda on oluline meeles pidada, kui sa oma kallimat püüad aktiivsusele ergutada. Kui ta saab aga parasjagu ravi, on ka võimalik, et vahepeal tuleb tagasilööke.
7. Ära pisenda probleeme. Isegi, kui sa ei näe asju samamoodi, on oluline mõista, et tema jaoks on tema tunded reaalsed. Ta võib endas kahelda ning kui te räägite teemadel, mis on talle olulised, on tähtis, et sa oma toetust näitaksid.
8. Keskendu positiivsele. Kui tegemist on perioodiga, mil su kallimal on eriti raske episood, võib olla raske meeles pidada suhtes olemise positiivseid külgi. Neil hetkedel on eriti oluline endale meelde tuletada, miks sa selle inimesega koos oled.
9. Asi pole alati sinus. Kui su partner kannatab depressiooni all, siis suure tõenäosusega oli tal see häire juba enne sinuga kohtumist ning ta on sellega võidelnud juba pikemat aega. Kui nad vajavad ruumi, ära võta seda isiklikult ning usu, et talle selle pakkumisega aitad teie suhtele kaasa. Pea ka meeles, et sa pole terapeut, sa ei saa kedagi muuta. Toeta teda tema abileidmise teel.
10. Hoolitse enda eest. Sulle võib tunduda, et sa pead pidevalt tema jaoks olemas olema, pakkuma tuge ja toetust, alati kui vaja. See pole aga nii, sa ei tohiks iseennast tagaplaanile seada. Kui sa tunned, et olukord kasvab üle pea, võta enda jaoks aega. Astu samm tagasi ja lõõgastu, stressamine ei tee kellegi elu paremaks.


authors:
Regina
Moodne Naine

description: Kui ma kümme aastat tagasi nässaka tudengina esimest korda üksinda lennukisse istusin, olin end lennujaama hilinedes higiseks jooksnud ja igas mõttes õnnetusehunnik. Minu kõrvale maandus sujuvust kiirgav varases keskeas naine, kes asetas oma kašmiiriga kaetud sülle raamatu, pani suhu kange välismaa suuvärskendaja ja tellis lennuteenindajaga sõbralikku nalja heites kohe kokteili. «Kui suureks kasvan, hakkan temaks,» mõtlesin ja närisin kuivas lennukiõhus oma kipitavaid huuli.

title: Moodsa naise seitse asendamatut reisinippi

maintext:
Reisimine on üks keeruline asi ja selle pärast saan ma aru küll nendest arglikest inimestest, kes ostavad pakett-teenuse või ei tõsta ilma kaaslase ja turvavõrguta kodumaalt jalga välja. Kui aga töö või rännuhimu paneb su olukorda, kus pead palju ja üksinda maailma avastama, siis on ehk abiks mõned trikid, mille ma olen aastate jooksul kõrva taha pannud.
1. Ära ole jobu.
Välismaal käimise juures on kõige toredam see, et ükski tuttav ega rahvuskaaslane sind ei tea ega tunne ning see paneb meid kohati käituma palju vabamalt kui kodus. Teate ju küll neid klišeesid puhkusereisidel loomastuvatest Inglise poissmeestest?
Noh, ka ilma loomastumiseta saab käituda nagu jobu, võtta lennukis kingadest välja on haudunud juustud, trügida mahalubamist ootava rahvamassi keskel nagu ainult sul oleks kiire, lasta diskreetselt tuult.
Piisab ka sellest, kui kaaslase või telefoniga liiga valjul häälel lobiseda, sest alati võib juhtuda, et su selja taga seisab eestlane. Peale selle, ka neile, kes su keelest aru ei saa, on tüütu kuulata pool veinipudelit nahka pannud inimese uljast kädistamist.
2. Võta sokid kaasa.
Minul on tööl seljas seelikud ja sukad, sokke kannan ainult matkal kui sedagi. Kuid reisile minnes mahutan alati oma väiksesse kohvrisse paari sokke, sest ka palaval suvel on millegi pärast hotellitoa põrand jääkülm.
Kel jalad ei külmeta, leiab ehk lohutust pidžaamapüksteist või kallima lõhnaga magamissärgist, igale oma. Selline väike asi teeb uskumatult suure vahe, kui ees on töö arvuti taga hotellitoa anonüümses öös.
3. Magada võid kodus.
Peale sokkide mahutan kohvrisse bikiinid ja kleidikese, et vabal hetkel teha tiir linna kuulsas džässiklubis või hüpata hotellikompleksi basseini. Veel parem kui randa. Tihti on mu tööreisid nii tihedalt kohtumisi ja kohustusi täis, et peale viimast päevakorrapunkti ja viisakusdrinki vajuvad teised oma tubadesse.
Mina aga pigem näpistan une arvelt ja ekslen üksinda magavas vanalinnas, jooksen hommikul enne kohtumist randa või sõidan metrooga mõned peatused, et osta turult kohalikku kultuspirukat.
Jah, koju jõuan surmväsinuna, aga samas mäletan ma ikka veel seda korda, kui Londonis pärast koosolekut South Banki linnafestivali lõpupeole läksin ja kohalike kunstnikega food truckist öist juustuburgerit sõin. Varase voodissemineku järjekordses hotellis unustaksin järgmiseks nädalaks.
4. Ole turvaline.
Üks tüütumaid asju üksinda reisimise juures on see hetk, kui oled end mugavalt hea vaatega kohviku diivanile kerra tõmmanud, arvuti seina ühendanud ja kohalikku kohviimet jooma hakanud, kui jõuab pärale vana sõber pissihäda. Oleks mul kaaslane, lippaksin tühjade kätega, aga üksi võtan alati käekoti, arvuti ja rahakoti kaasa. Suurtes linnades on osavad vargad.
Samuti hoian välja minnes hotellis teist pangakaarti, millele kindlasti koju jõudmiseks vajaliku summa jätan. Ka passi jätan hotelli, kui teine dokument on kaasas. Muidugi pole mult kunagi kotti varastatud, aga väga hea on teada, et isegi kui see peaks juhtuma, saan hotellis uue toavõtme küsida ja kõik muu on juba ette tegelikult korras.
5. Tunne inimesi.
Ükskord avastasin lennujaama jõudes, et mu reisitopsidesse mõõdetud vedelikkude kotike – mida muide soovitan alati kodus valmis teha, mitte hakata lennujaama turvakontrollis puuderkreemi sellesse õigesse kilepauna toppima – oli koju jäänud.
Õnneks tundis mu juba kaugelt ära kosmeetikapoe töötaja, kellega alati püüan juttu rääkida. Kuni mina uut ja alla 100 milliliitrist näokreemi valisin, otsis tema mulle hambapasta, tõi peotäie juuksehooldustestereid ja soovitas allahindluseletist ka asendusparfüümi.
Samamoodi teeb see ainult head, kui jääd Kõige Sõbralikuma ja Toredama Inimesena kohe lennu alguses meelde stjuardessile ning võtad hetke, et rääkida anekdoot, kui sinu tavalise hotelli retseptsionist ei oska Eesti hääldada.
6. Mängi lolli.
Ma armastan reisimist, aga vihkan lendamist. Seepärast kasutan Google’i virtuaalset assistenti, mis kõik mu erinevad jätkulennud ja transreefide ajad ise järjestab.
Usu mind, kui tuled ühest ajavööndist pärast öist rongisõitu varahommikuse lennuga Viini järgmisesse aega ja pead uuesti läbi turvakontrolli minema, et Helsinkisse kolmanda aja järgi sõitva viimase lennu peale jõuda, läheb juhe totaalselt kokku. Sel hetkel pole midagi paremat, kui masin, mis sulle nagu lollile seletab, mida pead tegema.
Kui äpp ei tööta, küsin valehäbita kasvõi kümnelt võõralt teed, kohalikku valuutat ja kellaaega. Parem küsida, kui jäädagi lolliks.
7. Poputa ennast.
Lollikindluse kõrval on teine võidu võti mugavus. Ma tuletan meelde, olen ju väsinud sellest eile öösel varastatud tantsust kohalikus klubis. Selleks näengi ekstra vaeva, et elu võimalikult mugavaks teha. Näiteks maksan viimasel ajal kõigil lendudel selle kohavalimise ekstra raha, et viisteist sentimeetrit suurema istmevahega tool kindlustada.
Kui ennast eriti poputada tahan, teen pardaleminekut oodates koju jõudmise tunniks internetipoes toidukaupade tellimuse. Nii ei pea kohvriga koos veel poodi minema hakkama, vaid saan rahulikult koju sõita ja hommikumantlis oodata, et kuller värsked tomatite, piima ja kohviga ukse taha ilmuks. Sest olgem ausad, mul on olnud väga raske nädal, ma ju reisin kogu aeg.


description: Lahtiste suvejalanõude aeg hakkab selleks aastaks läbi saama ning aeg on viia ennast kurssi sellega, mida tuleks jalga panna sügishooajal.

title: Need on sügise kõige ägedamad jalanõud!

maintext:
Sügis tähendab saapahooaega ning viimastel aastatel on saapavalik kõige muud kui igav, pakkudes midagi nii boheemlastele, maskuliinsemat kui ka naiselikumat stiili armastavatele naistele. Meeste jalanõuvalikust õhkub ühtlaselt aga militaar-, sportlikku ja klassikalist stiili ning midagi ka tavapärasest veidi edevamatele meestele.
Märksõnaks sukksaapad
Naiste puhul on fookuses kindlasti kontsad, mis on madalad saapad peaaegu täielikult moepildilt välja lükanud. Oluliseks märksõnaks on poolsaapad ning viimati 90ndatel ilma teinud sukksaapad. Kindlasti tasub aga märksõnana meelde jätta samet, sest tegemist on materjaliga, mis on ennast ühtlaselt söönud nii rõivastesse kui aksessuaaridesse. Seega kõige suuremad moefännid peaksid endale kindlasti jalga panema sametist poolsaapad. Iseasi muidugi, kui hea tunne on nendega ringi käia porisel hilissügisel. Sameti kõrval on populaarsed ka eksootilised nahaimitatsioonid nagu ussi- või krokodillinahk.
Jätkuvalt on moes ka ülepõlvesaapad, mis võiksid liiga väljakutsuva välimuse vältimiseks olla madala kontsaga.
Tähele võiks panna ka seda, et kui saapamoes teeb enamjaolt ilma must värvitoon, siis sel hooajal on must tahaplaanile jäänud ja esirinnas on pigem sügiseselt rikkalikud punased, rohelised ja pruunid värvitoonid.
Kuna poolsaapad on vaieldamatult selle hooaja trendihitiks, siis tasub ka teada, kuidas on neid kõige moekam kanda. Nimelt on vale arvata, et poolsaapa peaks peitma püksisääre alla nii, et keegi ei tea, kas tegemist on tavalise saapa, poolsaapa või hoopis kingaga. Kõige õigem on hoopis sobitada poolsaapad kokku teise hooaja hitiga, milleks on kärbitud pikkusega püksid. Seejuures ei ole vale ka see, kui püksisääre ja saapasääre vahelt piilub natukene nahka. Selline «ma olen oma pükstest välja kasvanud» look ongi kõige trendikam.
Vaata, millised on kõige trendikamad saapad, 1182.ee blogist.


description: Kohtinguäppides kaaslase otsimine võib niigi olla frustreeriv elamus, kuid naine nimega Ashley sai kaela tõeliselt külma sahmaka vett, kui potentsiaalne deit ta tühja koha pealt läbi sõimas.

title: Kohtinguäpp astus ahistatud naise kaitseks välja

maintext:
Upworthy on üles riputanud Ashley ja Conneri vestluse, mis toimus kohtingurakenduses Bumble. Bumble erineb teistest omataolistest seetõttu, et seal peavad esimese sammu tegema naised. See poliitika peaks vähendama ahistamisi, mida nii paljud naised kohtingurakendustes kahjuks taluma peavad.
Ashley alustas vestlust üsna tavapäraselt, uurides, kuidas mehel läheb. Jutt liikus kiirelt tööle ning kui naine mehelt uuris, mis laadi tööd ta teeb, eskaleerus asi kiirest. «Kas see on alati esimene küsimus, mida sa küsid?» päris Connor ründavalt. «Ei, aga kuna ma ise mainisin, et tööl on aeglane päev, tundus loogiline ka sinult töö kohta küsida,» vastas hämmeldunud naine.
Vastuseks saatis Connor terve nimekirja asjadest, mis teda Ashley küsimuse juures häirisid. «Pole midagi kena selles, kui sa hakkad kohe oma nina mu karjääri toppima,» käratas Connor. «Ma olen tüdinenud tüdrukutest, kes häbitult mu karjääri kohta uurivad, et teada saada, milline on mu rahaline seis.»
Kui Ashley püüdis jonnihoogu taltsutada, ajas see meest muidugi veel rohkem närvi. «See, kui ma ütlen kellelegi, et ta on kullakaevaja ja raha peal väljas, ei tähenda, et mul oleks jonnihoog. Ma olen lihtsalt aus. Ma ei kavatsegi lasta sellel uusliberaalsel, Beyonce’i-feminismivähil endale pähe istuda, mis praegu ühiskonnas lokkab ning mis väidab, et mehed ei tohi isegi naisi konstruktiivset kritiseerida ja öelda välja, kui nad jama ajavad.»
Aastal 2013 läbi viidud Pew uuring näitas, et 42 protsenti naisi on kogenud kohtingusaitidel vestlusi, mis on tekitanud nendes ebamugavust või on neid ahistatud. Kui Ashley ja Connori vestlused Twitterisse jõudsid, avaldas Bumble ka omalt poolt seisukoha, mis oli adresseeritud Connorile.
«Kuni sina oma «kullakaevajatest hoorade» tekitatud hingehaavadest taastud, teeme meie omalt poolt tööd edasi. Me tahame, et naised kõikjal tunneksid, et nad tunneksid end nii era- kui tööelus jõustatuna. Me jätkame selle maailma ehitamist, kus sinusugused misogüünsed kitsarinnalised poisid tunnevad ajast maha jäänuna,» kirjutasid Bumble’i esindajad. Ning blokeerisid Connori, nii et ta ei saa enam nende rakendust kasutada.


description: Novembris esineb Tallinnas esimest korda Indiast pärit ajurveda doktor Somit Kumar, kes on põhjalikult uurinud eestlaste toitumisharjumusi ja teab, mida peaks enne talve tegema ja sööma, et vältida masendust ja haigusi.

title: Ajurveda doktor: eestlaste talvemasendus tuleneb toidust

maintext:
12. ja 13. novembril toimuva terviseseminari «Ela terve elu: Talv» raames Eestit külastav doktor Somit Kumar on uurinud, kuidas eestlaste toitumisharjumused on sajandite jooksul muutunud ning millised on meie kehatüübile vajalikud taimed ja toitained, et tervis ja meeleolu talvisele kaamosele vastu peaks.
«Kahjuks ei tea paljud eestlased, milline on nende sünnipärane kehatüüp ega oska seetõttu endale sobivaid toiduaineid valida,» ütleb Somit Kumar, kes lähtub oma igapäevatöös nii tavameditsiini- kui ajurveeda tõdedest. «Kui tavameditsiin keskendub peamiselt haiguste ravimisele, siis ajurvedas on põhirõhk tervisehädade ennetamisel ning selle kõige olulisemaks teguriks ongi igapäevane tarbitav toit.» Somit Kumar annab lisaks loengule ka kaks praktilist kokandusseminari, kus näitab ette ja jagab retsepte, kuidas valmistada enda kehatüübile sobivaid sööke ja jooke.
Seminari korraldaja Annaliisa Vinnali sõnul võib iga inimene ürituselt saadud uute teadmistega algavale talvele ja haigustehooajale julgemalt vastu minna. Lisaks iidsele hindude rahvameditsiinile ehk ajurvedale, jooga ja meditatsiooni põhitõdedele jagavad nõu ka nimekad teaduspõhise meditsiini, toitumise ja spordifüsioloogia eksperdid.
«Võtame üksipulgi läbi kõik põhilised eestlaste hädad – näiteks miks meid sügistalvisel perioodil seletamatu väsimus tabab, kas peaks kohe haarama vitamiinide ja toidulisandite järele või kuidas üldse enda ja oma lähendaste elukvaliteeti parandada,» selgitas Vinnal.


description: Toidupank ja Stockholmi Keskkonnainstituudi Tallinna Keskus (SEI Tallinn) kutsuvad täna tähistama ülemaailmset toidu päeva (World Food Day), mida peetakse alates 1979. aastast, mil asutati ÜRO Toidu- ja Põllumajandusorganisatsioon.

title: Täna tähistatakse ülemaailmset toidu päeva

maintext:
2016. aastal on ülemaailmse toidu päeva teema seotud kliimamuutusega: «Kliima muutub. Toit ja põlumajandus peavad samuti muutuma» («Climate is changing. Food and agriculture must too»).
Kliimamuutuse kontekstis on üks põletavamaid teemasid, millega inimkond silmitsi seisab, küsimus meie kindlustatusest toiduga nii täna kui tulevikus. Paraku kannatavad kõige vaesemad inimesed maailmas (paljud neist on põllumehed, kalurid, rändkarjakasvatajad jt) esmajärjekorras muutunud temperatuuri- ja ilmastikutingimustest tingitud katastroofide tagajärgede all.
Samas raisatakse Euroopas keskmiselt ühe inimese kohta aastas 179 kilo toitu, Eestis on sama näitaja70 kilo. Võib oletada, et ennekõike on põhjuseks suhteliselt madalad sissetulekud ning teiste Eluroopa Liidu piirkondadega võrreldes pigem väikesemahuline toiduainetetööstus.
Arvestades seda, et Eesti elanike heaolu suureneb aasta aastalt, siis õigeaegne tähelepanu antud teemale aitab ennetada toidu raiskamise suurenemist.
Maailma elanikkond kasvab pidevalt ja küünib eeldatavasti 2050. aastal juba 9,6 miljardi inimeseni. Et kõiki neid ära toita, peavad põllumajandus ja toidutootmine kohanema ja muutuma vastupidavamaks, tootlikumaks ning jätkusuutlikumaks. Kokkuvõttes on see ainus võimalus, kuidas tagada ökosüsteemi kestlikkus, inimeste heaolu ja samas vähendada heitgaaside koguseid.
Jätkusuutlik toidutootmine tähendab seda, et suudetakse kasutusele võtta tehnoloogiad, mis võimaldavad samal maa-alal kasvatada vähesemate vahenditega enam toitu ja samas kasutada loodusvarasid arukalt. Samuti tähendab see seda, et toidukadu tuleb vähendada igas toiduahela etapis – alates saagi koristamisest, ladustamisest, pakendamisest ja transpordist kuni infrastruktuuri, turumehhanismide ning seadusandliku raamistikuni välja.
ÜRO Toidu- ja Põllumajandusorganisatsioon kutsub on riike üles antud teemaga süvitsi tegelema ning investeerima enam maaelu arengusse, sest luues soodsad tingimused väiketalunikele, paraneb inimeste toiduga kindlustatus kogu planeedil ning samas väheneb looduse saastamine.


description: See on nüüd uus ja ootamatu lähenemine. Tavaliselt kantakse näokreemi peale sõrmedega, miks võiks selle asemel kasutada meigipintslit?

title: Miks kasutada näokreemi pealekandmisel meigipintslit?

maintext:
Tavaliselt kasutame meigipintsleid jumestuskreemi, lauvärvi ja põsepuna peale kandmiseks. Miks kanda näokreemi nahale meigipintsliga?
Mida sa vajad: sünteetilist mittepoleerivat meigipintslit.
Mida teha: pane meigipintslile natukene kreemi ja hõõru see naha sisse.
Miks see töötab: hari aitab kreemi üle näo ühtlasemalt hajutada ja kaitseb bakterite eest, mida muidu kätega oma näole kannad. Käte peal olev mustus ummistab poore ja tekitab näole punakaid täppe ehk nahaärritust.
Sa pead ikkagi pintslit puhastama: Iga nädal võiks siiski oma pintslit puhastada soovitavalt sooja vee, nõudepesuvahendi ja oliiviõliga. Kuivata pintsel salvräti sisse ning hoia seda külmas ja jahedas. Proovi kreemipintslit hoida lahus teistest meigiasjadest. Kasuta seda ainult näokreemi jaoks.


description: Mõned naised kalduvad monogaamsusest tõenäolisemalt kõrvale kui teised. Oled sa üks neist?

title: Viis põhjust, miks naisi tõmbab abielumeeste poole

maintext:
News.com.au kirjutab, et 2009. aastal läbi viidud uuringus tunnistas 90 protsenti naistest, et tundsid tõmmet mehe poole, keda nad teadsid olevat hõivatud, samas kui 59 protsenti tundsid sama, kui arvasid, et mees on vallaline.
Miks see nii on? Melbourne’i psühholoogi Meredith Fulleri sõnul on sellel viis põhjust.
1. Sa oled alateadlikult hõivatud. Ehk oled sa parajasti oma elus jõudnud punkti, kus suhteks pole lihtsalt aega. Sa ehk ise ei teadvustagi, et hetkel sa suhet päriselt ei taha, seega juba hõivatud inimesega suhte alustamine on kergem lahendus, kui tegeleda oma tegelike probleemidega.
2. Sind tõmbab pahade poiste poole. Pahade poiste tagaajamine on üks levinumaid komistuskive. Fulleri sõnum peavad naised häid mehi igavateks ning abielumehed pakuvad seda elevust, mida otsitakse.
3. Sind tõmbab draama poole. Oled sa vahel soovinud, et elu oleks kui film? Afäär just seda pakub – põnevus, süžeepöörded, kirg ja draama, miinus õnnelik lõpp.
4. Mängus on sügavamad probleemid. Kui suhted hõivatud meestega on saanud sinu jaoks mustriks, on sul ilmselt mingid sügavamad emotsionaalsed probleemid, millega sa peaksid tegelema, soovitab Fuller. Mõnikord võib olla põhjuseks see, et sa otsid alateadlikult isafiguuri, kuna su oma isa ei mänginud su elus suurt rolli ja sa püüad teda asendada.
5. Rohi on alati rohelisem. Tundub, et kõik head mehed on juba võetud? Me kõik tahame seda, mida me ei saa. Armukadedus on üks kole monstrum ning mõnikord paistavad hõivatud mehed ihaldusväärsemad. Kui mees valib sinu selleks, kellele pihtida, kuidas naine teda ei mõista, siis põgene, saba seljas! See on väga ohtlik positsioon, milles olla.
Fuller soovitab mustrist vabaks murdmiseks endaga aus olla ning küsida, mis rolli see mees sinu elus mängib. Kui sa ütled endale, et oled temaga ainult seni, kuni kohtad Seda Õiget, siis lõpeta enda lollitamine: sa ei saa kedagi uut kohata, kuniks sul on afäär abielumehega. Kui te aga olete avastanud, et teil on tõsised tunded, on õige asi avalikuks teha ning lõpetada eelnev suhe.


description: Iris Apfel on 95-aastane ameerika ärinaine ja moeikoon. Harper’s Bazaari vahendusel panime kirja mõned Iris Apfeli kõige kuulsamad tsitaadid.

title: Moeikoon Iris Apfeli viis moekat tsitaati

maintext:
«Ma ei riietu selleks, et mind vahitakse, ma riietun iseenda jaoks.»
«Moodsaid asju võib osta, aga stiili peab omama.»
«Kui sa ei riietu nagu teised, siis sa ei pea mõtlema nagu kõik teised.»
«Selleks, et New Yorgis head elu elada on sul vaja kahte asja: autojuhti ja karusnahaga vooderdatud vihmamantlit.»
«Kui su juuksed on sätitud ja sa kannad häid kingi, siis on võimalik kõigest pääseda.»


description:
Margit Peura kavandab oma moodi veidi teisest otsast alustades kui enamik tema kolleege. Algselt on puhas materjal, puhtad mõtted ja hoolimine ning alles siis tulevad ideed. Oma põhimõtetega ei lähe ta ulja fantaasia sunnil ilmaski vastuollu.

Tallinn Fashion Weekil näitas ta Whitetaili märgi all asjalikku asümmeetriat, skandinaavialikku rahu, värvilaikude ja mustrisiiludega elavdatud tumedaid rõivaid ja sooje alpaka-kudumeid.

title: Margit Peura loob moodi südametunnistust kuulates


description: Olen mitmel korral kirjatükki – kas kolumni või hoopis Facebooki-postitust – alustanud, ent siis peatunud ja juba kirjapandu kustutanud. Miks? Need on puudutanud mu last või teisi lähedasi viisidel, mille osas ma ei ole kindel, et nad soovivad puudutatud saada.

title: Maarja Kupits: ärge kasutage minu eraelu minu ja mu laste vastu!

maintext:
Tõenäoliselt seisavad selle avalikustamise dilemma ees suuremal või vähemal määral kõik internetti kirjutavad või lihtsalt keskmisest veidi rohkem avalikkuse ette sattunud inimesed. Mil määral panna oma kirjutistesse iseend ja kuidas see mõjutab mind, aga veelgi enam – mu lähedasi?
Pildid ja kõikvõimas internet
Asja üks külg on konkreetselt oma lähedaste kohta materjali avaldamine – pildid, päriseluseigad, videod... Mehega on natuke lihtsam – täiskasvanud inimesena suudab ta juba äärmisel vajadusel peaaegu arusaadavalt väljendada, mida tema kohta tohib või ei tohi avaldada. Oleme (vist?) juba saanud selgeks, et väike aeg-ajalt läbi huumoriprisma mainimine oleks põhimõtteliselt justkui aktsepteeritav.
Aga lapsed, nendega on veidi teine lugu. Noorte vanemate jaoks pole oma võsukeste saavutuste maailmaga jagamine olnud kunagi nii lihtne. Vaid paar klikki nutitelefoni ekraanil ja privaatsusseadetest sujuvalt üle libisenud lapsevanema järeltulija paremal juhul silmini pudrune nägu, halvemal juhul midagi sootuks muud, on igavesest ajast igavesti kõikidele kättesaadavasse internetti elama kolinud.
Ja kui teie lapse nimi ei ole juhuslikult midagi stiilis Muhammed Ivanov või John Smith, võite olla üsna kindlad, et varem või hiljem mõni (koolikaaslasest?) nutikas guugeldaja kunagi jagatud foto ka leiab. Mis ta sellega siis peale hakkab või mis kuju see pilt tolleks ajaks kõikvõimsa interneti kaasabil võtnud on, ei tea ilmselt jumalgi.
Ülaltoodule lisab pikantsust see, kui nutitelefoni ekraanil tehtud share-klikid ei olnudki teadlikud ja avaldatud foto kujutas näiteks hoopis kompromiteerivas olukorras lapsevanemat. Kes aru ei saanud – ka kogemata on võimalik abikaasale mõeldud vallatu ja labase piiril balansseerivaid pildikesi kogu maailmaga jagada. Kahtlejatel soovitan prooviks usaldada oma nutitelefon kaheks minutiks innuka mudilase kätte ja pärast vaadata, kui sügavale Darkneti ta selle ajaga jõudis ja kuhu täpselt ta selle hidden folderi üles laadis.
Kindlasti leiab keegi, et tasub siis oma kraamil silm peal hoida ja mudilasel pole nutitelefoniga üldse asja. Täiesti nõus. Aga paraku tuleb elus vahel ette hetki, kui õndsa kahe vaikuseminuti nimel ohverdan isegi mina kiiruga oma nutitelefoni. Võimalik, et täiuslikel lapsevanematel ei tule, aga need kuuluvad minu jaoks samasse kategooriasse nagu lumeinimene või hambahaldjas – räägitakse, aga näinud ei ole. Seega, kui te olete kõigest inimene nagu mina, siis ei ole te kahjuks lapsele nutitelefoni andmise eest lõpuni kaitstud, nii et ärge tõtake hukka mõistma.
Ükski inimene pole saar
Teine avalikustamise aspekt on see, mida me ise teeme. Oletagem, et noor naisterahvas käitub mingitpidi sobimatult ja sellest on internetis kenake jälg maas, olgu selleks siis pildid või kirjalik dokument. Arvata võib, et kui tänapäevane noor naisterahvas ise suhtuks sellesse tõenäoliselt küllalt rahulikult – tegin, juhtus, läks pahasti, õpime sellest ja elame edasi – , siis asi muutuks, kui mängu tulevad lapsed. Vähemalt võiks muutuda.
Asi on nimelt selles, et juba eelnevalt mainitud usin guugeldaja leiab hea tahtmise korral tulevikus ka selle info. Raske on realistlikult kujutleda, mida tunneb põhikooliõpilane, kellele kenal esmaspäeva hommikul tema enda titepiltide asemel hoopis baariletil tantsiva (heal juhul) pooleldi riides ema fotod nina alla pistetakse. Kes tahab, võib kujutatavat situatsiooni oma rikutuse tasemele kohaselt täiendada. Selle geniaalse piinamismeetodi peale ei osanud minu põlvkond omal ajal tullagi.
Seega näib, et me ei vastuta mitte ainult selle eest, mida konkreetselt oma lähedastest ja eriti lastest avaldame, vaid ka selle eest, millist osa (nii otseses kui kaudses mõttes) iseendast maailmale näitame. Ükski inimene pole saar – mitte keegi meist ei saa elada nii, et tema tegevus ei seostuks kellegi teisega või mõjutaks kedagi teist. Paraku jäävad mitmed head, toredad ja naljakad lood ja pildid kirjutamata ja avaldamata just seetõttu, et pahatahtlike inimeste käes on iga infokild potentsiaalne relv, ja ma ei taha, et seda kümne aasta pärast mu järeltulija vastu kasutada saaks.


description: Mõnusad sügisilmad, mis kestavad loodetavasti veel mõnda aega on suurepärased väljas trenni tegemiseks ja miks mitte alustada jooksmisega.

title: Kümme nippi inimestelt, kes tegelevad jooksmisega

maintext:
Naised, kes jõuavad rohkem kui teised
Ilmselt on meie kõigi tutvusringkonnas keegi, kelle päevas tundub 24 tunni asemel olevat 48 tundi, kes jõuavad päevaga rohkem kui teised nädalaga ja kes sellele vaatamata säravad kui kristallid. Ajakiri Säde tutvustab nelja noort naist, kes töötavad täiskohaga ja selle kõrvalt tegelevad põnevate hobidega, mis nii mõnelegi neist ka korraliku lisasissetuleku garanteerib.
Kas trenni on parem teha toas või õues?
Kätte on jõudnud aeg, mil tuleb hakata valima, kas teha trenni siseruumides või sundida end veel välja külma kätte. Otsustamist aitavad kergemaks teha lihtsad faktid.
Teadlased leidsid, et jooksmine muudab inimese targemaks
Loomulikult aitab jooksmine kaloreid põletada ja stressi maandada, aga viimati tehtud uuringus selgus, et see aitab ajul paremini funktsioneerida ja informatsiooni säilitada.
Kuidas jooksmine nauditavaks muuta?
Läheks jooksma? Pole tuju, ei taha, ei viitsi ja kõik teised vabandused. Võib olla naudid sa üldse rattaga sõitmist või rulluisutamist rohkem, aga siin on mõned nipid, kuidas jooksmist saab ka lõbusaks muuta.
Helena Kõivsaar: kaalu langetamine võib tekitada sõltuvust
Tervisliku toitumise edendaja ja aktiivne toitumisblogija Helena Kõivsaar (19) on kolme aastaga 27 kilo alla võtnud. Ta hoiatab, et kaalu langetamine võib tekitada sõltuvust – temagi läks mingil ajal üle piiri, nii et roided ja puusakondid paistsid välja.
Sofia Vergara neli hea vormi nippi
«Moodsa perekonna» staar Sofia Vergara on veendunud, et tervislikud eluviisid – mitte ainult heas vormis olemine – on elutähtsad. Mis on tema lihtsad, ent töökindlad nipid?


description: Vanity Fair andis huumorikuningas Seth Rogenile kätte ühe naisterahva telefoni lihtsa ülesandega: võta ette tema Tinder ning leia naisele armastus!

title: Tänane huumorilaks: vaata, kuidas Seth Rogen Tinderis meest otsib!

maintext:
See aeg on möödas, kui pidi varjama, et loodad interneti kaudu omale partnerit leida. Tänapäeval on see täiesti normaalne ja kõik otsivad kohtinguäppide kaudu kaaslast. Kes veel arvab, et kohtingurakendusi kasutavad ainult imelikud ja näotud inimesed, siis eksib rängalt.
Südantsoojendav video: paar tegi oma armuloost pulmadeks filmitreileri
Näitleja ja koomik Doug Bass ja tema kihlatu Cassi Pires kohtusid Tinderis. Ja siis nad abiellusid. Oma armuloost tegid nad võlts filmitreileri, mis on üles ehitatud tüüpilise romantilise komöödia võtmes ning see on südantsoojendavalt humoorikas ja armas.
Flirdi toiduga: eesti noorte äpp muudab toidu leidmise sensuaalseks
Koolinoored on loomas 48 tunni jooksul mobiiliäpina toimiva rakenduse BiteBite, mille tööpõhimõte on lihtne - lihtsalt swipe’i retsepte nagu üle maailma laineid löönud tutvumisrakenduses Tinder, kuid kaaslase asemel leiad maitsva retsepti. Lisaks sellele on võimalus tellida kõik vajalikud koostisosad ning need tuuakse sulle tunni jooksul koju kätte. Sina saad lihtsalt kokkama hakata.
Laused, mida su vallaline sõbranna ei taha enam kuulda
Sõbrad on need, kellega sa jagad oma muresid ja rõõme, kuid samas pead arvestama sellega, et nad tahavad sulle tingimata alati ka nõuandeid jagada. Eriti keeruliseks võib olukord muutuda siis, kui sõbrad on juba abielus, ent sina oled ikka veel vallaline.
Kümme märki, et peaksid lõpetama tutvumisrakenduste kasutamise
Tinder, Bumble, Happn... tutvumisrakendusi on niivõrd palju, et nüüdisajal on raske leida mõnda noort, kelle telefonis poleks mõnda taolist rakendust. Kui sul pole aga õnnestunud tutvumisrakenduse abil endale kaaslast leida, siis äkki oleks õige aeg lõpetada nende rakenduste kasutamine.
Naiste ametid, mis avaldavad meestele tutvumisportaalis kõige enam muljet
Kas sinul on selline töö, mis muudab sind Tinderis meeste silmis ihaldusväärseks? Sa ei tea? Toome Bustle'i abiga teieni viis naiste ametit, mis avaldavad meestele tutvumisportaalis muljet.
Kuus tänapäeva kohtingureeglit, mida meie vanemad ei mõista
Tänapäeva noorte sotsiaalelu keerleb ümber tehnoloogia. Vanasti pidid inimesed uute tutvuste leidmiseks reaalselt kodust välja minema ja otse suhtlema. Nüüd on tarvis ainult vajalikku rakendust ja juba oledki uute tutvuste lävepakul.


description: Muuda oma menüü põnevaks ja lõbusaks. Need reeglid on mõeldud murdmiseks!

title: Dieedireeglid, mida võib murda

maintext:
Dieedist kinnipidamine on üsna raske ja tegelikult võib range dieet mõjuda hoopis halvasti su kehale, vahendab Fitness Magazine. Kõik ei ole mustvalge ehk keelatud ja lubatud ning selle suhtumisega ei pruugi sa saavutada edu. Loe, miks peaksid murdma neid toitumisreegleid ja ole valmis kilosid kaotama.
Reegel: Hoia eemale punasest lihast, et vähendada kalorite hulka
Tegelikult ei juhtu midagi halba, kui sa endale aeg-ajalt hamburgerit lubad. Valku on raskem seedida ja see hoiab su kõhu kauem täis. Londoni teadlased tegid kindlaks, et punase liha söömine vähendab isusid ja takistab rasva ladestumist. Punast liha ei soovitata süüa rohkem kaks mängukaardi suurust tükki päevas.
Reegel: Ära söö õhtuti
Kehal ei ole vahet, mis kell sa sööd. Kui sa ikkagi teed pärast tööd trenni ja jõuad õhtul koju, siis on loomulik, et sa tahad süüa ja peadki sööma. Ära hoia oma keha näljas. Kõige targem on oma söögikorrad ette planeerida, siis sa tead, kuidas koguseid arvestada.
Reegel: Ära allu isudele
Psühholoogiliselt on meil alati soov süüa või üldse teha neid asju, mis on keelatud. Anna pigem mõõdukalt oma isudele järele. Oletame, et sa tahaksid väga šokolaadi süüa, aga otsustad endaga võidelda ja haarad hoopis õuna järele, aga see ei rahulda sind tõenäoliselt. Seejärel võtad juba jogurtit ja veel midagi muud ning kokkuvõttes sööd palju rohkem kaloreid, kui kaks tükki šokolaadi. Teiseks, kui sul parajasti kodus šokolaadi ei ole, siis sa peaksid minema poodi seda tooma ja jalutamise käigus põletad sa paari tükki šokolaadi ära või see tundub liiga suur vaev ning sa pigem loobud sellest üldse.
Reegel: Leib on sinu vaenlane
Täisteraleib on sinu liitlane mitte vaenlane. Sai ja valge pasta on pigem sinu vaenlased, sest nad ei täida kõhtu ja sa oled varsti jälle näljane. Samas on nii, et inimese keha vajab süsivesikuid ja kõige lihtsam on haarata näiteks saiakese järele, aga täisteraleib on palju tervislikum lahendus.
Reegel: Väldi rasvu iga hinna eest
Inimese keha vajab häid rasvu nagu omega-3 rasvhappeid, mida leidub kalas, pähklites, seemnetes ja oliiviõlis. Tõeliselt halvad rasvad on krõpsudes, praetud toitudes, võis ja teistes rasvastes toitudes, mida võiks tõepoolest vältida.


description: Esimesed kohtingud võivad olla suhteliselt piinlikud, eriti siis, kui maad võtab täielik vaikus. Millest omavahel rääkida? Eksperdid annavad vastuse.

title: Millest rääkida esimesel kohtingul?

maintext:
1. Rääkige reisimisest, mitte filmidest
Huvitaval kombel leidsid teadlased, et vähem kui üheksa protsenti paaridest tahtsid uuesti kohtuda, kui esimesel kohtingul vesteldi filmidest. Reisimisest rääkides olid paarid valmis uuesti kohtuma 18 protsenti juhtudest. Teadlased põhjendasid seda sellega, et reisimisest rääkides on inimesed tavaliselt positiivselt meelestatud ja vestluspartner tundub seetõttu kohe atraktiivsem, travelandleisure.com.
2. Ei loe millest te räägite, vaid kuidas te räägite
Oluline on teist inimest kuulata, siis lühidalt vastata ja omalt poolt pall jälle nende väravasse lükata. Vestlus peab olema tasakaalus, üks inimene ei tohiks kogu vestlust domineerida.
3. Jaga vestluskaaslasega mõni saladus
Emotsionaalne ja personaalne informatsioon, mida vahetatakse esimese kohtingu ajal, tekitab tugeva sideme kahe vestleja vahel. Kuskil tunni aja jooksul peab jätma tugeva mulje, mis näiteks sõprussuhete puhul võtab aega nädalaid, kuid või isegi aastaid. Dialoogi intensiivsus määrab ära, kui lähedaseks on võimalik väga lühikese aja jooksul saada.
4. Pigem vastuoluline, kui igav jututeema
Kui sul midagi paremat pähe ei tule, siis alati kütavad kirgi abordi- ja suguhaiguste teemad. Esimene kohting ei tähenda seda, et peab ainult valitud asjadest rääkima. Sunni inimest rääkima millestki põnevast, sest ilm ja see, kui palju õdesid või vendi tal on, see ei ole huvitav. Küsi parem, milline oli ta viimane lahkuminek. Kas sa oled kunagi kellegi südame murdnud? Mis sa arvad abordist? Need küsimused on huvitavad ja teadlaste sõnul kiitsid katses osalejad selle heaks, et inimestel oli võimalus rääkida väga erinevatest teemadest, mis neid kuidagi puudutasid või mõjutasid.


description: Juba täna Tartu Kaubamaja keskuses algav Moekuulutaja pakub lisaks põnevatele moeetendustele koos nimekate staaridega ka rohkelt muusikalisi elamusi – esinevad Laura Põldvere, Juss Haasma ja Getter Jaani.

title: Moekuulutaja lavale astuvad tuntud staarid

maintext:
«Moekuulutajale on põhjust tulla kogu perega, sest ülevaate algava hooaja parimatest trendidest saavad nii naised kui ka mehed, lisaks on kogu pühapäev täis lastemoodi,» kinnitab keskuse turundusjuht Piret Kull. «Muusikalised etteasted on samuti suurepäraste lauljate esituses - kolmepäevane üritus tõotab kujuneda vägagi elamusterohkeks.»
Reedel ja laupäeval on laval stilistide Aljona Eesmaa, Piret Vapajeva ja Piret Sootla poolt valitud sügis-talvise hooaja moekaimad trendid, kogu pühapäev on aga laste päralt – väikesed modellid esitlevad stilist Kirsi Altjõe poolt kokku pandud moekaid rõivakomplekte, lisaks on II ja III korusel avatud Eesti ja Skandinavia lastedisaini pop-up poed. Pere noorimatele liikmetele pakuvad rõivaid, sisustuselemente ja muud põnevat disainbrändid Dadamora, Klikkklakk, miDeer, Mimi Disain, Tjorven Kids ja paljud teised.
Vaata ajakava ja lisainfot Moekuulutaja kohta www.tartukaubamaja.ee ja www.facebook.com/tartukaubamaja


description: Kas sina oled üks neist, kes usub südamest ja siiralt, et edukaks, rikkaks, jõukaks saamiseks peab täiega rassima? Kas tõesti peab edu nimel palju pingutama või on see lihtsalt meie uskumus, mille küüsis vaevleme? Selle üle arutleb Getter Orusalu.

title: Kas edu peab tulema raskelt?

maintext:
Mäletan, kuidas ma umbes aasta tagasi ärkasin hommikuti kell viis, tõmbasin energia tantsimisega käima ja seejärel hakkasin plaane pidama, strateegiaid koostama ning õppima-kuulama-lugema. Töötasin kahe koha peal, õppisin magistris, koolitasin end ettevõtluse ja mindset'i koha pealt pea iganädalaselt. Olin väga orienteeritud tulemustele, numbritele, edule ja eesmärkide saavutamisele.
Korrutasin endale, et puhata saan siis, kui olen edukas. Unetunde jäi aina vähemaks, töötunde tuli aina juurde. Sõbrad kadusid ära, hobidesse panustasin minimaalselt, sest sel ajal sain hoopis planeerida, tegutseda või end harida. Tundsin, et tean, mida teen ja olin selle üle suhteliselt õnnelik.
....aga siis hakkasid ilmnema teised märgid. Tuli üleväsimus, hakkasid tekkima vead, muutusin rahutuks ja närviliseks, silmad tuhmusid, muudkui haigutasin, kehakaal hakkas tõusma, vedelikku ei tarbinud piisavalt.
Kust läheb piir?
Sel hetkel hakkasin mõtlema, et mis siis tegelikult tähtis on? Minu jaoks on tasakaalu leidmine läbiv märksõna suhteliselt igal pool. Jah, nõustun sellega, et kui ma tahan elus midagi saavutada, siis ma pean justkui pingutama ja enda mugavustsoonist välja astuma, aga kust läheb piir?
Kui ma end tööga üle piitsutan, vaba aega ei anna, ei puhka, ei mediteeri, ei lõõgastu ega naudi hetke, siis ma rabelen igapäevaselt tuleviku õnne nimel, keerates sellega sageli tuksi nii oma närvid, suhted kui ka tervise.
Puhkus = keskklass?
Saingi aru, et ma võisin ju teenida head palka, käia pidevalt reisimas, nautida ostlemisvõimalusi, aga kui ma olin kahe töökoha, magistriõpingute, edujahtimiste ja koolitustel käimisega end nii ületöötanud ja meeletus une- ning puhkusevõlas, siis ei tundnud ma saavutatust rõõmu.
Kas see, kui me võtame rahulikult ja hoiame töötamist ning puhkamist tasakaalus, tähendab kohe, et jääme keskklassiks? Nõustun, et ühel hetkel peame massist eristuma ja natuke rohkem pingutama, aga endiselt ajan sõrad vastu äärmusesse kaldumisele.
Palju on ju neid ärimehi, kes on saavutanud kõrgeid positsioone ja suuri varandusi, kuid lahkunud siit ilmast äkksurmaga oma ilusas keskeas. Ja neidki, kel on küll uhke auto, maja ja summa pangakontol, kuid närvilisus, kriitikameel ning varanduse kaotamise hirm ei võimalda luua püsivat, armastavat ja usaldavat paarisuhet.
Tasakaalustatud elu peab olema võimalik!
Paljud meist tahaksid saada jõukaks ning loomulikult on ka minul projekte ja ideid, mis vajavad pühendumist, aega, energiat ja fookuse hoidmist ning miks mitte ka hommikuti kell viis ärkamist, kuid kõige selle juures peab endiselt hoidma ... mida? Jah, tasakaalu. Vähemalt minu hinnangul.
Muidu rabeleme, higimull otsa ees ja kogunenud rasv kõhu ümber, kaotame oma hinge ära ja leiame end kümne aasta pärast rahamägede otsas õnnetult ja üksinda istumas ning mõtleme kurvalt, et milleks kõik see vaev? Palju lahedam oleks olnud nädalavahetuseti laste ja kaaslasega lõbustuspargis hullata, sõpradel külas käia ning imelisi raamatuid lugeda. Aga kas sõpradel külas käies on keskklassist väljumine ja finantsiliselt vabaks saamine võimalik?
Oeh, mul on veendumus (naiivne?), et neid kahte asja saab (peab saama!) omavahel ka ühendada. Elu peab olema võimalik ka nii, et ma päevasel ajal, näiteks 6-7 tundi päevas jahin seda õnne ja annan endast full power ning samal ajal oskan õhtustel aegadel ka puhata, aega maha võtta, muudele asjadele mõelda ning end tööst välja lülitada. Jah, kui ma iga päev ärkan tund varem, siis on mul igas nädalas ekstra seitse tundi, et oma õnne ja edu jahtida, aga ... mis hinnaga?
Kas edu peab tulema raskelt?
Erinevatel koolitustel olen saanud aru, et mul on olnud tugevad uskumused seoses raha, edukuse ja küllusega. Mis on sinu arvamus/uskumus seoses edukusega? Kas selle saavutamiseks peab palju vaeva nägema? Kas edu tuleb ainult raske tööga?
Mis oleks, kui teeks selle ümber? Kui hakkaks endale hoopis korrutama, et raha voolab mu juurde, elan külluses, elu kannab mind kätel ja toob mu ellu soodsaid võimalusi.
Kõlab esoteeriliselt ja uina-muinalt, aga mu jutus on point sees. Kõik, mida endale ütleme, nii ka läheb. Niisiis tasub olla tähelepanelik, et mida me endale ütleme? Kas korrutan, et pean täiega pingutama edu ja finantsilise vabaduse saavutamiseks või olen veendunud, et elu toob mulle soodsad võimalused, kuid ma pean ka ise oma panuse andma?
Ma võiks uskuda hoopis seda, et kui ma olen õigel teel, siis rikkus, edu ja rahulolu tulevad kergelt, mitte läbi raske töö. Kuid las märksõnaks olla jätkuvalt tasakaal.
Edu tahame me kõik, läbi põleda aga mitte keegi.


description: Võti, mis avab uksi nii kohtingutel, kontoris või ka elus üldse, on enesekindlus. Üks viisidest näha välja enesekindel on olla humoorikas.

title: Huumorisoon võib viia palgakõrgenduseni

maintext:
Pennsylvania ülikooli ja Harvardi ärikooli professorid viisid läbi uuringu, mis keskendus huumori ja seisuse seostele, seda just sotsiaalsetes tingimustes ja hierarhilisel kontorialal, vahendab Men's Fitness.
Professorid tegid kindlaks, et hästi ajastatud ja teemakohane huumor võib näidata sind paremas valguses ning enesekindlana, tõstes sinu staatust kontoris. Kui nali aga ebaõnnestub, siis langeb sinu väärtus kaastöötajate seas koheselt.
Kaasuurija Brad Britley arvab, et inimesed, kes tahavad kontoris humoorikad paista, peaksid võtma eraldi improvisatsioonitunde, et saada rohkem kogemusi naljade rääkimises. Kui sa pole kindel, kas keegi saab sinu naljast aru või, veel hullem, solvub selle peale, siis ära esita seda.
Iroonilisel kombel näitas uuring, et huumorit tuleks võtta täie tõsidusega, kuna see aitab liikuda üles nii mööda sotsiaalset kui ka karjääriredelit.


description: Paljudel meist tuleb suhtlusrikas periood. Vaata, mida lubavad tähed sinule!

title: Postimehe nädalahoroskoop 8.-14. oktoober

maintext:
Jäär 21. märts – 19. aprill
Huvitav nädal suhete vallas. Võib tulla ootamatusi ja üllatusi, välistatud pole seegi, et endine kallim täiesti sobimatus olukorras taas välja ilmub. Hea aeg uute tutvuste loomiseks, aga ka koos armsa inimesega seiklemiseks või reisile minekuks. Proovi mitte sattuda kuulujuttude peakangelaseks!
Sõnn 20. aprill – 20. mai
Ilmselt on oodata intensiivset infovahetust, eriti argipäevaste tööasjade ajamisel. Hea aeg oma originaalsete ideede väljakäimiseks või toodete ja teenuste reklaamiga tähelepanu võitmiseks. Mõtteid tasub kolleegidega jagada, ent arvestada tuleb sellega, et te ei pruugi kõiges ühel meelel olla.
Kaksikud 21. mai – 21. juuni
Nädal võib kujuneda vägagi meeleolukaks ja sündmusterohkeks. Asjaolud muutuvad kiiresti, sul tuleb kokku puutuda paljude inimestega. Õhus on igasugust infot, kuid kaugeltki kõik, mida kuuled, et pruugi tõele vastata. Võid tutvuda mõjuka isikuga, õnnemänguski võib vedada.
Vähk 22. juuni – 22. juuli
Sobiv aeg pereliikmetega aktiivseks suhtlemiseks, ühiste plaanide tegemiseks ning koduga seotud asjatoimetuste kavandamiseks. Kallimaga suheldes vali hoolikalt sõnu. Kui kõik pähe tulevad mõtted kähku välja käid, võib juhtuda, et teed talle tahtmatult haiget.
Lõvi 23. juuli – 22. august
Sel nädalal võid mõndagi huvitavat ja harivat kuulda saada. Info levib kiiresti, muu hulgas liiguvad ruttu ka kuulujutud. Kõik, mida kuuled, ei pruugi olla tõene. Sobiv aeg reisimiseks ja õppimiseks, eriti tore oleks, kui saaksid välismaale sõita eesmärgiga uusi teadmisi koguda.
Neitsi 23. august – 22. september
Tasub pühenduda äriasjade ajamisele. Ära nüüd küll liiga tagasihoidlik ole – ava ennast, räägi võimalikele uutele partneritele oma ettevõtmistest, tee end klientidele nähtavaks. Sobiv aeg näiteks uue kodulehekülje või Facebooki-lehe loomiseks või siis oma tegevuse reklaamimiseks ajakirjanduses.
Kaalud 23. september – 23. oktoober
Merkuuri aspektid teevad olukorra huvitavaks. Ilmselt on suhtlemist vägagi palju, tekib kontakte põnevate isikutega, ent kahjuks ei pruugi sul kõigi nende lähemaks tundmaõppimiseks lihtsalt aega jätkuda. Nädala algul on rohkem kiirustamist ja pinnapealset suhtlust, süvenemine õnnestub paremini neljapäeval-reedel.
Skorpion 24. oktoober – 21. november
Taas võivad välja ilmuda isikud, kellega kunagi tihedamalt suhtlesid, ent kes nüüdseks on unustusse jäänud. See võib tähendada isiklike tutvuste taaselavnemist, ent ka tööl võivad sinuga ühendust võtta inimesed, kellega kunagi oled koostööd teinud. Neil võib sulle huvitav pakkumine olla.
Ambur 22. november – 21. detsember
Töönädala algus kujuneb ilmselt vägagi kiireks. Hea aeg mõttetalgute korraldamiseks inimestega, kellega ühiste ideede eest seisate. Kui kuulud mingisse organisatsiooni, võib seal tegevus tunduvalt elavneda. Ka võid saada kutse uue huvirühmaga liitumiseks. Äripartneritega võib aga omajagu erimeelsusi tekkida.
Kaljukits 22. detsember – 19. jaanuar
Karjääri edendamise nimel tasub nüüd aktiivselt tegutseda. Otsi üles võtmeisikud, tutvusta neile oma ideid ja seisukohti. Võimalik, et leiad endale kõrgel positsioonil ja hea mainega toetaja. Omajagu vaidlemist ja enese tõestamist käib asjaga kaasas, jää viisakaks ka siis, kui sind rünnatakse.
Veevalaja 20. jaanuar – 18. veebruar
Naudid teel olemise tunnet. Sobiv nädal reisi alustamiseks, aga ka õppima asumiseks. Tõsi küll – raamatutes või internetis tuhnimine info otsimise eesmärgil sulle praegu vaevalt et pinget pakub. Uus info, teadmised ja tarkus tulevad eeskätt suhtluse kaudu. Küllap satub su teele nii mõnigi värvikas persoon.
Kalad 19. veebruar – 20. märts
Ole toeks teistele inimestele, mõista ja aita neid, ning sulle vastatakse samaga. Heade sõprade ja mõttekaaslaste olemasolu on praegu esmatähtis. Tänu neile leiad jõudu tegutseda ja enesekindlust edasi liikuda, mõistad maailma asju paremini. Praegused unistused võivad kiiresti tõelisuseks saada.
Koostanud Maria Angel, www.eestihoroskoop.ee


description: Unenäod on võimsad ja natukene müstilised asjad. Näiteks on unenäos võimalik kogeda lendamist ja see tundub väga ehtne. Unenäod võivad olla hirmutavad või imelised, aga on veel mõned huvitavad faktid, mida sa ilmselt unenägude kohta ei teadnud.

title: Viis fakti unenägude kohta, mida sa ilmselt ei teadnud

maintext:
Unenäod on pirtsakad, vahepeal sa mäletad neid ja teine kord sa nii väga soovid, et sa mäletaksid oma unenägu, aga ei meenu mitte midagi.
Kahtlemata on õnneliku elu üks olulisemaid komponente hea ja täisväärtuslik uni, kuid tähelepanuta ei tasuks jätta ka unenägusid.
Seitse levinud seksuaalset unenägu ja nende tähendused
Kas oled kunagi hommikul ärgates meenutanud mõnda unenägu ja imestanud, kuidas sa midagi nii seksikat unes nägid? «See, et sina magad, ei tähenda, et sinu libiido magab,» sõnas seksuoloog Susan Block.
Kuidas tõlgendada unenägusid?
Meil on armastuse ja vihkamise suhe asjadega, mida me ei mõista. Näiteks unenäod võivad meid vahel täiesti endast välja ajada, sest me ei saa aru, mida need tähendavad.
Miks me näeme õudusunenägusid?
Kas oled unes näinud, et hilined tähtsale koosolekule? Või et su maja põleb? Või seisad suure saali ees ja oled täiesti alasti? Ärgates tead, et tegemist oli vaid unenäoga, kuid terve päeva võib sind jälitada veider tunne, mis sellest unest jäi. Miks me näeme hirmutavaid või lausa õudseid unenägusid?


description: Mõnikord on nii, et isegi, kui sa oled suhtes, siis sa tabad ennast mõtlemast liiga palju ühe teise inimese peale. Ta võib olla su uus sõber, kolleeg või sõbra sõber. Sa ilmselt ei ole temaga füüsilises kontaktis olnud, aga sa ikkagi tabad ennast mõtlemast, et «mis siis oleks kui».

title: 11 märki, et sa petad oma kaaslast emotsionaalselt

maintext:
Maarja Kupits: konna keetmine ehk miks mina vägivaldsest suhtest ära ei tulnud
Üks ohtlikumaid mentaliteete inimeste hulgas on minu meelest samal ajal üdini inimlik «minuga ei juhtu». Selle arvele võib kirjutada väga suure osa õnnetusi alates olmevigastustest kuni liiklusavariideni.
Heidi Ruul: kuidas meeste ja naiste definitsioon petmise osas ometi nii pagana erinev on?
Lubasin endale tegelikult eelmisel nädalal, et petmine on teema, millest ma lähiajal enam kindlasti ei kirjuta. Pean siinkohal iseenda ees siiralt vabandama, sest sattusin vahetult peale pühaliku lubaduse andmist vestlusesse, mis sellele ühe üsna rasvase kriipsu peale tõmbas.
Heidi Ruul: pole ju ime, et mehed petavad!
September on kuu, mis endaga paljude jaoks nii mõnedki uued ja huvitavad teadmised kaasa toob. Mina näiteks avastasin viisteist minutit tagasi, miks osa mehi oma naisi petta otsustavad. Enam ei imesta, üldse ei imesta – no grammigi ei imesta!
Kaheksa müüti petmise kohta
Mis on petmine? Kas see, kui su kaaslane mõtleb kellegi teise peale, suudleb kedagi teist või seksib teisega? Siin on kaheksa müüti petmise kohta, mis ei pruugi tõele vastata.
Tegevused, mis mõjuvad suhtele hullemini kui petmine
Petmine on kindlasti üks kiiremaid ja tõsisemaid asju, mis võib suhtele lõpu teha. Ent hiljuti avaldasid Redditi kasutajad, et on veel hullemaid asju, mis salamisi suhet õõnestavad.
Kümme levinud põhjust, miks pikaajalised suhted purunevad
Iga uue suhte alguses võime endamisi mõelda ja tõepoolest uskuda, et seekord jääb suhe püsima. Tegelikkuses ei pruugi nii minna ja isegi väga pikalt koos olnud paarid võivad ühel hetkel otsustada, et nende teed lähevad nüüd lahku.


description: Seisad sõbrale liiga lähedal? Sul on rasvased juuksed? Need ja paljud teised isikuomadused on nüüd tõestatult asjad, mis muudavad sind teistele vastikuks.

title: Uuring paljastab isikuomadused, mis teevad sind võikaks

maintext:
Ameerika psühholoogid Francis McAndrew ja Sara Koehnke viisid läbi uuringu nimega «On The Nature of Creepiness», mida võiks tõlkida kui «jälkuse anatoomia», ning jõudsid järeldusele, et teatud käitumisviisid on universaalselt sellised, mis panevad teised sind kartma ning esimene reaktsioon on vastikustunne.
Uuringus püüti järeldusele jõuda, miks mõned inimesed tekitavad meis nimetut ebamugavustunnet, vahendab news.com.au. «Kui röövel suunab sinu poole relva, on selge, et sa oled ohus ning enamik inimesi ei kasutaks selle situatsiooni iseloomustamiseks sõna vastik (creepy),» põhjendasid uuringu läbiviijad. «Me usume, et tegemist on tegelikult ärevustundega, mida me tunneme, kui me ei saa aru, kas miski on meile ohtlik või mitte.
Kõige kõhedamaks peetakse kloune, topisetegijaid, matusebüroo juhte ja sekspoe omanikke. Mehi peetakse rohkem jälkideks kui naisi ning naised näevad veidrikus rohkem ka seksuaalset ohtu.
Siin on isikuomadused, mis muudavad sind teiste silmis võikaks: